Document ID: 32010D0608

KOMISIJAS LĒMUMS
(2009. gada 18. novembris)
par valsts atbalstu C 10/09 (ex N 138/09), ko īstenoja Nīderlande “ING” nelikvīdo aktīvu atbalsta mehānismam un pārstrukturēšanas plānam
(izziņots ar dokumenta numuru C(2009) 9000)
(Autentisks ir tikai teksts angļu valodā)
(Dokuments attiecas uz EEZ)
(2010/608/EK)
EIROPAS KOPIENU KOMISIJA,
ņemot vērā Līgumu, ar ko izveido Eiropas Kopienu, un jo īpaši tā 88. panta 2. punkta pirmo apakšpunktu,
ņemot vērā Līgumu par Eiropas Ekonomikas zonu, un jo īpaši tā 62. panta 1. punkta a) apakšpunktu,
uzaicinājusi dalībvalstis un citas ieinteresētās personas iesniegt piezīmes attiecībā uz minētajiem noteikumiem (1), Komisija piezīmes no ieinteresētajām personām nesaņēma,
tā kā:
1. PROCEDŪRA
(1)
Komisija 2008. gada 12. novembrī atļāva ārkārtas rekapitalizāciju lietā N 528/08. Rekapitalizācijas pasākumā Nīderlande parakstījās uz “ING” 1. līmeņa pamatkapitāla vērtspapīriem EUR 10 miljardu vērtībā. Pasākums ir atļauts uz 6 mēnešiem ar nosacījumu, ka šajos 6 mēnešos tiks iesniegts ticams plāns. (2) Līdz ar pārstrukturēšanas plāna iesniegšanu ārkārtas rekapitalizācijas pasākuma termiņš tika automātiski pagarināts līdz brīdim, kad Komisija pieņem lēmumu par plānu.
(2)
Komisija 2009. gada 31. martā lietā C10/09 (ex N 138/09) atļāva samazinātas vērtības aktīvu glābšanas pasākumu (turpmāk tekstā - SVA pasākums) attiecībā uz ASV Alt-A ar iedzīvotāju hipotēkām nodrošinātu vērtspapīru (residential mortgage backed securities - RMBS) portfeli par labu “ING” uz 6 mēnešiem (3). Nīderlandes iestādes pasākumu sauc par “nelikvīdo aktīvu atbalsta mehānismu” (Illiquid Assets Back-up Facility - IABF). Sakarā ar šaubām par SVA pasākuma dažu aspektu atbilstību Komisijas paziņojumam par samazinātas vērtības aktīvu režīmu Kopienas banku nozarē (4) (turpmāk tekstā - “Samazinātas vērtības aktīvu paziņojums”) Komisija nolēma uzsākt procedūru, kas paredzēta Līguma 88. panta 2. punktā.
(3)
Komisijas lēmums uzsākt procedūru tika publicēts Eiropas Kopienu Oficiālajā Vēstnesī (5). Komisija aicināja ieinteresētās personas iesniegt piezīmes. Komisija piezīmes no ieinteresētajām personām nesaņēma.
(4)
SVA pasākuma atļauja tika pagarināta ar Komisijas 2009. gada 15. septembra Lēmumu (6).
(5)
Turklāt saskaņā ar Nīderlandes Kredītu garantijas programmu (apstiprināta ar Komisijas lēmumu lietā N 524/08 (2008. gada 30. oktobris) un pagarināta ar Komisijas lēmumu lietā N 379/09 (7) (2009. gada 7. jūlijs) Nīderlande ir piešķīrusi garantijas “ING” vidēja termiņa saistībām i) USD 9 miljardu apmērā (no kuriem USD 8,25 miljardi jau ir izsniegti) un ii) EUR 5 miljardi (no kuriem EUR 4,15 miljardi jau ir izsniegti).
(6)
2008. gada 25. novembrī, 2009. gada 8. aprīlī, 2009. gada 18. maijā un 2009. gada 9. novembrī Komisija saņēma informāciju no tirgus dalībniekiem par to, ka “ING Direct Europe” īsu laikposmu ir reklamējusi kapitāla ieguldījumu, ko tā bija saņēmusi no Nīderlandes, un ka tas tika uztverts kā iesaistīšanās agresīvā komercdarbībā.
(7)
Starp Komisiju un Nīderlandes iestādēm notika vairākas tikšanās, sarakste pa e-pastu un telefonkonferences.
(8)
Attiecībā uz jautājumiem par aktīvu novērtēšanas metodēm, kuras izmantoja SVA pasākuma ietvaros, Komisija balstījās uz tehnisko palīdzību, ko Komisijai saskaņā ar līgumu sniedza neatkarīgi eksperti (“Duff and Phelps” un profesors Wim Schoutens), kā arī eksperti no Eiropas Centrālās bankas.
(9)
Nīderlande 2009. gada 12. maijā Komisijai iesniedza “ING” grupas pārstrukturēšanas plānu, par ko papildu informācija tika iesniegta 2009. gada 7. jūlijā. Pārstrukturēšanas plānu grozīja 2009. gada 22. oktobrī (visas turpmākās atsauces uz pārstrukturēšanas plānu attiecas uz šo pēdējo pārstrukturēšanas plāna versiju). Šis labojums iekļāva arī izmaiņas Nīderlandes kapitāla ieguldījuma atmaksas noteikumos.
(10)
Nīderlande 2009. gada 22. oktobrī uzņēmās vairākas saistības attiecībā uz pārstrukturēšanas plāna īstenošanu un SVA pasākuma atlīdzību.
(11)
Nīderlande informēja Komisiju, ka steidzamības dēļ izņēmuma kārtā piekrīt, ka šis lēmums tiek pieņemts angļu valodā.
2. FAKTU APRAKSTS
2.1. Atbalsta saņēmējs
(12)
“ING” sastāv no “ING Groep N.V.” (turpmāk tekstā - “ING” grupa) mātes holdinga sabiedrības, kas 100 % kontrolē “ING Bank N.V.” un “ING Verzekeringen N.V.”, un diviem pārvaldītājsabiedrības uzņēmumiem, kas kontrolē meitasuzņēmumus attiecīgi banku un apdrošināšanas jomā. “ING” grupu veido vairāk nekā 70 atsevišķi uzņēmumi ar vairāk nekā 2 500 juridiskām personām, kas darbojas aptuveni 50 valstīs. Koncerna bilances kopējā summa 2008. gada beigās bija EUR 1,332 miljardi, no kuriem vairāk nekā 75 % ir attiecināmi uz “ING” banku jomas darbību.
(13)
“ING” kapitāla segums bankai 2008. gada beigās, ņemot vērā rekapitalizācijas pasākumu, bija 9,3 % attiecībā uz tās garantēto 1. līmeņa kapitāla proporciju un 7,3 % - 1. līmeņa pamatkapitāla proporciju. Apdrošināšanas jomā kapitāla seguma apmērs sasniedza 256,5 %.
(14)
“ING” grupas kapitāla struktūrā ietilpst arī tā sauktais pamatparāds, proti, prioritārais parāds, kas ir finansēts grupas līmenī un pēc tam kā akcionāru pašu kapitāls ieguldīts “ING” banku un “ING” apdrošināšanas holdinga sabiedrībā (tā sauktā dubultā kredītsvira). Turklāt “ING” apdrošināšanas holdinga sabiedrība pati ir finansējusi EUR 2,3 miljardus tā sauktā pamatparāda, ko var izmantot kā akcionāru pašu kapitālu savos apdrošināšanas meitasuzņēmumos.
(15)
“ING” ieguldījumu portfeli veido tās Alt-A portfelis, kura lielākā daļa pieder “ING Direct US”. Saskaņā ar ASV tiesību aktiem “ING Direct US” statuss bija “ASV taupības iestāde”, sakarā ar šo statusu bija “ING Direct US” bija nepieciešams lielāko daļu iekasēto uzkrājumu ieguldīt ASV hipotekārajos kredītos vai ar ASV hipotekārajiem kredītiem saistītos ieguldījumos. Līdz ar to “ING” ievērojamu daļu investīciju portfeļa ieguldīja ar iedzīvotāju hipotēkām nodrošinātos ASV vērtspapīros (ASV Alt-A RMBS). Alt-A portfelis bija iekļauts Nīderlandes SVA pasākumā (kā aprakstīts turpmāk 2.3.2. iedaļā). Ievērojamu “ING” ieguldījumu portfeļa daļu veidoja arī ar komerciālām hipotēkām nodrošināti vērtspapīri (commercial mortgage backed securities - CMBS), ASV RMBS un nekustamā īpašuma investīcijas, kas nav iekļautas SVA pasākumā.
2.2. Uzņēmējdarbība
(16)
“ING” 2008. gada beigās aktīvi darbojās sešos uzņēmējdarbības veidos. “ING” aktīvi darbojās arī aktīvu pārvaldīšanā, kas funkcionāli bija daļa no attiecīgajām reģionālajām apdrošināšanas uzņēmējdarbības vienībām.
2.2.1. Bankas privātklientu pakalpojumu joma
(17)
“ING” piedāvā bankas privātklientu pakalpojumus Nīderlandē, Beļģijā, Polijā, Rumānijā, Turcijā, Indijā un Taizemē (“ING Direct” bankas privātklientu pakalpojumi nav aprakstīti šajā sadaļā, bet gan 2.2.2. iedaļā). Banku pakalpojumi privātpersonām tiek piedāvāti Nīderlandē, Beļģijā, Luksemburgā, Šveicē un dažādās valstīs Āzijā un Centrālajā un Austrumeiropā. Mazie un vidējie uzņēmumi un vidēja lieluma kapitālsabiedrības veido “ING” bankas privātklientu pakalpojumu daļu.
(18)
Bankas privātklientu jomas darbībā Nīderlandē un Beļģijā “ING” apvieno tiešo banku pakalpojumu modeli un filiāļu tīklu. “ING” nodrošina tekošā konta pakalpojumus un maksājumu sistēmas, krājkontus, hipotekāros kredītus, patēriņa kredītus, kredītkaršu pakalpojumus un ieguldījumu un apdrošināšanas produktus. Hipotēkas tiek piedāvātas, izmantojot tiešo kanālu, izmantojot iesaistīto aģentu pārdošanas potenciālu, kā arī ar starpnieku palīdzību. Izmantojot filiāļu tīklu, “ING” piedāvā arī komercbanku jomas produktu pilnu klāstu, kā arī dzīvības un nedzīvības apdrošināšanas produktus.
(19)
Bankas privātklientu pakalpojumos (privātpersonām) Nīderlandē tās tirgus daļa sasniedz 40-50 % (8) galvenajās banku attiecībās. Tās tirgus daļa attiecībā uz krājkontiem pēc vērtības sasniedz 30-40 % un pēc skaita - 20-30 %. Tirgus daļa attiecībā uz patēriņa kredītiem pēc vērtības, hipotēkām un banku pakalpojumiem privātpersonām veido 10-20 %.
(20)
Tirgus daļas Beļģijā sasniedz [10-15] (9) % attiecībā uz norēķinu kontiem, [20-25] % attiecībā uz patēriņa kredītiem, [15-20] % attiecībā uz hipotekārajiem kredītiem, [10-15] % attiecībā uz uzkrājumiem un [10-15] % attiecībā uz savstarpējā atbalsta fondiem. Bankas privātklientu pakalpojumu tirgus daļas Polijā kopumā sasniedz [5-10] % un attiecībā uz uzkrājumiem - [5-10] %. Rumānijā “ING” tirgus daļa ir [0-5] % no visiem pasīviem un [0-5] % no visiem aktīviem. Tirgus daļas attiecībā uz uzkrājumiem sasniedz [0-5] % Turcijā.
2.2.2. “ING Direct” - bankas privātklientu pakalpojumi
(21)
“ING Direct” veic tiešos interneta bankas privātklientu pakalpojumus klientiem Austrālijā, Austrijā, Kanādā, Francijā, Vācijā, Itālijā, Spānijā, Apvienotajā Karalistē un Amerikas Savienotajās Valstīs. Galvenie piedāvātie produkti ir krājkonti un hipotekārie kredīti un arvien vairāk arī kopfondi un maksājumu konti.
(22)
Attiecībā uz krājkontiem “ING Direct” tirgus daļa Vācijā sasniedz [5-10] %, [0-5] % Itālijā, [0-5] % Austrālijā, [0-5] % Kanādā, aptuveni [0-5] % Spānijā, Apvienotajā Karalistē un Austrijā un aptuveni [0-5] % ASV un Francijā. Mājokļu hipotēku tirgus daļa sasniedz [0-5] % Austrālijā, [0-5] % Kanādā, [0-5] % Itālijā un [0-5] % Spānijā. Jauno mājokļu hipotēku tirgus daļa Vācijā sasniedz [0-5] %. Lielākā “ING Direct” daļa ārpus Eiropas ir tās meitasuzņēmums ASV, kur tās mājokļu hipotēku tirgus daļa ir [0-5] % un bilance USD [..] (10) miljardi 2009. gada 1. ceturkšņa beigās.
2.2.3. Bankas pakalpojumi uzņēmumiem
(23)
Bankas pakalpojumos uzņēmumiem galvenais uzsvars tiek likts uz Nīderlandi, Beļģiju, Poliju un Rumāniju, kur tā piedāvā pilnu produktu klāstu, sākot no naudas pārvaldības līdz uzņēmuma finansēm. Citur tai ir daudz selektīvāka pieeja klientiem un produktiem. Bankas pakalpojumu uzņēmumiem jomā ir sešas uzņēmējdarbības vienības: vispārējie aizdevumi un maksājumi un naudas plūsmas vadība, strukturēti finanšu produkti, līzings un faktorings, finanšu tirgi, pārējie bankas produkti uzņēmumiem un “ING” nekustamais īpašums (“General Lending & Payments and Cash Management”, “Structured Finance”, “Leasing & Factoring”, “Financial Markets”, “Other Wholesale Products”, un “ING Real Estate”).
(24)
Attiecībā uz korporatīvajiem klientiem “ING” tirgus daļa Nīderlandē ir [20-30] %, ietverot galvenās banku attiecības, akreditīvus, starptautiskos maksājumus un starptautisko maksājumu pakalpojumus, kredītus un norēķinu kontus un faktoringu. Lielāka [30-40] % tirgus daļa “ING” ir attiecībā uz ieguldījumu kontiem/krājkontiem un iekšzemes maksājumiem. “ING” tirgus daļa attiecībā uz uzņēmumiem Beļģijā sasniedz [25-30] % no norēķinu kontiem, [15-20] % no aizdevumiem, [15-25] % no līzinga un [20-30] % no noguldījumiem.
2.2.4. Apdrošināšanas un aktīvu pārvaldīšanas darbība Eiropā
(25)
Galvenā “ING” apdrošināšanas darbība Eiropā ir Nīderlandē (galvenokārt ar zīmoliem “ING”, “Nationale-Nederlanden” un “RVS”). “ING” pieder [15-20] % dzīvības un [5-10] % nedzīvības apdrošināšanas tirgus (saistībā ar bruto parakstītajām prēmijām 2008. gadā). Produktus izplata, izmantojot tiešās izplatīšanas kanālus (galvenokārt “ING” filiāles un “Postbank”, kura “ING” nosaukumu ieguva 2009. gada sākumā) un brokerus. Ārpus Nīderlandes “ING” nedzīvības apdrošināšanas nozarē nedarbojas, izņemot Beļģiju (kur tai ir [0-5] % tirgus daļa nedzīvības apdrošināšanas jomā).
(26)
“ING” tirgus daļa dzīvības apdrošināšanā veido [30-35] % Rumānijā, [20-25] %, Ungārijā, [10-15] % gan Čehijā, gan Grieķijā, [5-10] % Polijā, [5-10] % Slovākijā, un [5-10] % Beļģijā. Ar daudz mazāku tirgus daļu - līdz [0-5] % -“ING” darbojas arī Spānijā, Bulgārijā un Turcijā. Tā darbojas arī pensiju fondu pārvaldībā, tostarp obligātā (MPF) un brīvprātīgā (VPF) pensiju fonda pārvaldībā. Obligātā pensiju fonda “ING” tirgus daļas ir [20-25] % Polijā un [10-15] % Slovākijā. Brīvprātīgā pensiju fonda “ING” tirgus daļas ir [35-40] % Slovākijā, [10-15] % Čehijā un [5-10] % Turcijā. Apvienojot MPF un VPF, tās tirgus daļa veido [35-40] % Rumānijā, [10-15] % Ungārijā un [5-10] % Bulgārijā.
(27)
“ING” 2008. gadā attiecīgajās ģeogrāfiskajās zonās piederēja aktīvi EUR [..] miljardi Nīderlandē, EUR [..] miljardi Beļģijā (un Luksemburgā) un EUR [..] miljardi Centrāleiropā un Austrumeiropā.
2.2.5. Apdrošināšanas un aktīvu pārvaldīšanas darbība Amerikā
(28)
“ING Insurance Americas” darbojas divos galvenajos ģeogrāfiskajos apgabalos: ASV un Latīņamerikā. Tās uzņēmumi Kanādā tika pārdoti 2009. gadā. “ING Insurance Americas” piedāvā dzīvības un nedzīvības apdrošināšanu, pensiju pakalpojumus (galvenokārt noteiktu iemaksu plānus), mūža rentes apdrošināšanu, kopfondus, brokeru-aģentu pakalpojumus un institucionālos produktus, tostarp grupu pārapdrošināšanu un iestāžu aktīvu pārvaldīšanas produktus un pakalpojumus.
(29)
ASV tās tirgus daļa ir [5-10] % mainīgās mūža rentes uzņēmējdarbībā, [0-5] % dzīvības un aptuveni [0-5] % gan fiksētās mūža rentes, gan grupu dzīvības apdrošināšanā. “ING” nodrošina galvenokārt pensiju produktus Meksikā, Čīlē, Peru, Kolumbijā un Urugvajā. Vislielākā pensiju fondu tirgus daļa ir Peru ([30-35] %), Čīlē ([20-25] %) un Urugvajā ([15-20] %). Attiecībā uz dzīvības apdrošināšanu visbūtiskākā tirgus daļa ir Peru ([15-20] %) un Čīlē ([10-15] %). Tās aktīvi 2008. gadā sasniedza EUR [..] miljardus ASV un EUR [..] miljardus pārējos Amerikas kontinentos.
2.2.6. Dzīvības apdrošināšana un aktīvu pārvaldīšana Āzijā/ Klusā okeāna reģionā
(30)
“Insurance Asia/Pacific” piedāvā dzīvības apdrošināšanas un aktīvu pārvaldīšanas produktus un pakalpojumus visā Āzijas/Klusā okeāna reģionā, dzīvības apdrošināšanas pakalpojumus nodrošinot deviņās valstīs (Austrālijā, Jaunzēlandē, Japānā, Dienvidkorejā, Malaizijā, Honkongā, Taizemē, Indijā un Ķīnā) un aktīvu pārvaldības vienības divpadsmit (deviņās iepriekš minētajās valstīs un Taivānā, Filipīnās un Singapūrā). “ING” atzīstama par vienu no lielākajām starptautiskajām apdrošināšanas sabiedrībām un aktīvu pārvaldītājām Āzijas/Klusā okeāna reģionā. Tās šī reģiona aktīvu vērtība ir EUR [..] miljardi.
2.3. Atbalsta pasākumi
(31)
“ING” ir saņēmusi trīs atbalsta pasākumus no Nīderlandes.
2.3.1. Kapitāla ieguldījums
(32)
Pirmais pasākums bija kapitāla ieguldījums, uz ko pilnībā parakstījās Nīderlande, kas “ING” grupai ļāva palielināt tās pirmā līmeņa pamatkapitālu līdz EUR 10 miljardiem (11). Komisija lēmumā par glābšanas atbalstu apstiprināšanu (N 528/08) norādīja, ka “ING” tirgus uzticības zaudēšanas iemesli, kas izraisīja valsts iejaukšanos, bija saistīti ar konstatēto Alt-A portfeļa toksiskumu, tirgus bažām par turpmākiem norakstījumiem, “ING” apdrošināšanas holdinga sabiedrības kapitāla nepieciešamību un “ING” grupas parāda un pašu kapitāla proporcijas samazināšanās pasliktināšanās. No Nīderlandes viedokļa bez kapitāla ieguldīšanas “ING” būtu izdzīvojusi, bet tā būtu saskārusies ar turpmāku uzticības samazināšanos un paaugstinātu likviditātes risku.
(33)
Emisijas cena EUR 10 miljardu ieguldījumam 1. līmeņa pamatkapitālā bija EUR 10 par vērtspapīru. Pēc “ING” iniciatīvas vērtspapīrus var vai nu atpirkt par EUR 15 par vērtspapīru (50 % atmaksas prēmija pie emisijas cenas), vai arī pēc trim gadiem tie tiks konvertēti parastajās akcijās ar likmi viens pret vienu. Ja “ING” izvēlas konversijas iespēju, Nīderlandei ir iespēja izvēlēties alternatīvu vērtspapīru izpirkšanu ar likmi EUR 10 par vērtspapīru, kam pieskaitīti uzkrātie procenti. Kupons tiks apmaksāts Nīderlandei tikai tad, ja tiks izmaksātas dividendes par parastajām akcijām.
(34)
Saistībā ar pārstrukturēšanas plānu Nīderlande ir iesniegusi grozījumus nolīgumā ar “ING” par garantētā 1. līmeņa vērtspapīru atmaksu. Saskaņā ar grozītajiem noteikumiem “ING” var atpirkt līdz 50 % no 1. līmeņa pamatkapitāla par vērtspapīru emisijas cenu (EUR 10), kam pieskaitīti uzkrātie procenti attiecībā uz 8,5 % ikgadējo kuponu (apmēram EUR 253 miljoni), plus pirmstermiņa atmaksas soda nauda, ja “ING” akciju tirdzniecības cena pārsniedz EUR 10. Pirmstermiņa atmaksas soda nauda palielinās līdz ar “ING” akciju cenu. Lai aprēķinātu pirmstermiņa atmaksas prēmiju, akciju cenu pieaugums ir ierobežots pie EUR 12,45 (12). Šajā līmenī soda nauda ir 13 % gadā. Pirmstermiņa atmaksas sods varētu sasniegt ne vairāk kā EUR 705 miljonus, pieņemot, ka EUR 5 miljardi tiek atmaksāti pēc 400 dienām no emisijas dienas. Turklāt soda naudas prēmijas minimālā summa ir EUR 340 miljoni, nodrošinot minimālo iekšējo peļņas normu Nīderlandei 15 %. Citiem vārdiem sakot, uzskatot, ka “ING” parasti būtu jāmaksā EUR 2,5 miljardi atmaksas prēmija, šis grozījums radītu papildu ieguvumus “ING” no EUR 1,79 līdz EUR 2,2 miljardiem atkarībā no “ING” akciju tirgus cenas. Nīderlande paskaidroja, ka grozījumu iemesls bija nodrošināt “ING” līdzīgus izejas nosacījumus tiem, kurus piešķīra SNS (13) un Aegon (14) attiecībā uz kapitāla ieguldījumiem, ko tie saņēma no Nīderlandes. Šos pirmstermiņa atmaksas nosacījumus var piemērot tikai atmaksai EUR 5 miljardu (t. i., 50 % no sākotnējā kapitāla) apmērā.
(35)
“ING” var izvēlēties izmantot atpirkšanas iespēju līdz 2010. gada 31. janvārim, bet šo termiņu var, vienojoties ar Nīderlandi, pagarināt līdz 2010. gada 1. aprīlim sakarā ar ārkārtas tirgus apstākļiem, ja “ING” var pierādīt, ka palielināt pietiekamu 1. līmeņa pamatkapitālu, kas nepieciešams, lai atpirktu EUR 5 miljardus agrāk, nav ekonomiski izdevīgi. Šādam pagarinājumam tad būtu nepieciešams Komisijas apstiprinājums. “ING” mērķis ir izmantot atpirkšanas iespēju līdz 2010. gada 1. janvārim. Pārējo 50 % atmaksas un konversijas iespējas nav mainītas.
2.3.2. Samazinātas vērtības aktīvu glābšanas pasākums
(36)
Otrais atbalsta pasākums bija SVA pasākums saistībā ar Alt-A portfeli, kura vērtība ir ievērojami samazinājusies, pakļaujot rezerves negatīvai pārvērtēšanai. Nīderlandes iestādes pieprasīja, ka finanšu stabilitātes dēļ pasākums ir jāapstiprina līdz 2009. gada 31. martam Turklāt, ja pasākums tiktu grozīts citā, nevis tikai nenozīmīgā veidā, “ING” pieredzētu lielus grāmatvedības zaudējumus.
(37)
SVA pasākums ir sīki aprakstīts 2009. gada 31. marta sākuma lēmumā. Pasākuma struktūra tikai īsumā atgādināta, pirms tiek skaidrotas galvenās izmaiņas atmaksas un maksājumu struktūrā.
(38)
Kopš 2009. gada 26. janvāra Nīderlande no “ING” ir saņēmusi 80 % no visām naudas plūsmām no samazinātas vērtības ASV Alt-A RMBS portfeļa (turpmāk tekstā - portfelis) (ko pārstāv 4. plūsma attēlā līdz ar garantijas maksu (5. plūsma)). Pretī “ING” saņem šādas bezriska naudas plūsmas no Nīderlandes:
-
garantēto vērtību, kas ir pamatsummas maksājumu naudas plūsmas par kopējo summu USD 28 miljardi, kas atbilst 90 % (pirkuma cena vai pārskaitījuma cena) no 80 % no portfeļa, tas ir, 72 % no portfeļa (1. plūsma). Šīs naudas plūsmas izmaksā reizi mēnesī portfeļa pastāvēšanas laikā,
-
finansējuma komisijas maksa (2. plūsma),
-
pārvaldības maksa (3. plūsma).
(39)
Naudas plūsmas, kuru izcelsme ir no atlikušajiem 20 % portfeļa, ietur “ING” un tās neietilpst naudas plūsmas mijmaiņā.
(40)
“ING” ir piekritusi veikt virkni papildu maksājumu Nīderlandei, kā rezultātā ievērojami palielinās atlīdzība valstij par SVA pasākumu ar paredzētajām maksām, kas aprakstītas 41., 42. un 43. apsvērumā:
(41)
Pirmkārt, no 2009. gada 25. oktobra Nīderlande samazinās finansējuma komisijas maksu par 57 % (vērtspapīri ar nemainīgo likmi) no 72 % portfeļa par 50 bāzes punktiem (“bp”) gadā (“p.a.”) no 3,5 % (15) p.a. līdz 3 % p.a. un samazinās finansējuma komisijas maksu par 43 % (mainīgas likmes vērtspapīri) no 72 % portfeļa par 50 bp p.a. no LIBOR + 50 bp p.a. līdz LIBOR vienotai likmei.
(42)
Otrkārt, pārvaldības maksa (kuru Nīderlande maksā “ING”), kas sasniedz 25 bp p.a. par 80 % no portfeļa neatmaksātās summas tiks samazināta par 15 bp līdz 10 bp, palielinot garantijas maksu (kā turpmāk 43. apsvērumā).
(43)
Treškārt, no 2009. gada 25. oktobra, “ING” palielinās garantijas maksu 55 bp p.a. no nodotā portfeļa nesamaksātās summas vēl par 82,6 bp p.a., tādējādi kopējā garantijas maksa sasniegs 137,6 bp. No 82,6 bp pieauguma 67 bp kompensē pārvaldības maksas (kuru Nīderlande maksā “ING”) samazinājumu par 15 bp un portfeļa nodošanas cenas pārskatīšanu par 52 bp (kas atbilst nodošanas cenas samazinājumam no 90 % līdz aptuveni 87 %). 15,6 bp ir atgūšanas tiesību korekcija par laikposmu no 2009. gada 26. janvāra (sākotnējā pasākuma sākums) līdz 2009. gada 25. oktobrim (16).
(44)
Ja sākotnējais pasākums starp Nīderlandi un “ING” tiek apturēts (17), nesamaksātā papildu maksājuma summa, kas attiecas uz laikposmu no 2009. gada 26. janvāra līdz 2009. gada 25. oktobrim (tas ir, 15,6 bp, kas iekļauti garantijas maksā, kas saistīta ar korekciju), būs tomēr maksājama. Ja sākotnējais pasākums tiktu daļēji apturēts, šāda summa būtu maksājama proporcionāli.
(45)
Šie grozījumi, kas izdarīti 2009. gada oktobrī, tiks īstenoti ar atsevišķu nolīgumu starp “ING” un Nīderlandi, lai sākotnējais pasākums netiktu grozīts. Nīderlande apņemas paziņot Komisijai par sākotnējā pasākuma pilnīgu vai daļēju pirmstermiņa apturēšanu.
2.3.3. Garantijas
(46)
Saskaņā ar Nīderlandes kredītgarantiju sistēmu (lieta N 524/08) Nīderlande garantēja arī vidēja termiņa “ING” saistības i) USD 9 miljardu apmērā (no kuriem USD 8,25 miljardi jau ir izsniegti) un ii) EUR 5 miljardi (EUR 4,15 miljardi jau ir izsniegti). “ING” par garantēto summu maksā garantijas maksu vidēji 84 bp.
(47)
Nīderlande apliecina, ka par visām “ING” papildus piešķirtām garantijām tiks paziņots atsevišķi. Arī par garantiju līdz EUR [..] miljardiem, ko Nīderlande apņēmusies piešķirt, īstenojot pārstrukturēšanas plānu “Westland Utrecht Hypotheekbank (WUH)/Interadvies” finansēšanai, kā izklāstīts 55. un 85. apsvērumā, Komisijai paziņos atsevišķi. Šīs garantijas līdz EUR [..] miljardi ir pārstrukturēšanas plāna, kas ir šī lēmuma objekts, neatņemama daļa, bet šo garantiju nepieciešamība un atlīdzība par tām Nīderlandei vēl ir jānosaka, un Komisija tās vērtēs ar atsevišķu lēmumu, tiklīdz par šo pasākumu paziņos atsevišķi.
3. PĀRSTRUKTURĒŠANAS PLĀNS
3.1. Plānā paredzētie pasākumi
(48)
“ING” plāno vienkāršot grupas struktūru, samazināt izmaksas, samazināt risku un veikt vairākus atsavinājumus, izstrādāt ilgtspējīgu atlīdzības politiku, pielāgot savu kapitāla struktūru, uzstādīt jaunus iekšējā kapitāla proporcijas mērķus un paplašināt ilgtermiņa finansējuma, kas nav noguldījumi, apjomu. Pārstrukturēšanas plāns ir jāīsteno piecu gadu laikposmā.
(49)
Lai vienkāršotu grupu, “ING” sešus uzņēmējdarbības virzienus sadalīja divās nodaļās - banku un apdrošināšanas pakalpojumos. Katra nodaļa kļuva atbildīga par savas stratēģijas izpildi un bilances vadību. Pārstrukturēšanas plāns paredz, ka “ING” veiks tikai banku jomas darbību, savukārt apdrošināšana laika gaitā tai tiks atsavināta.
(50)
Banku jomas darbība galvenokārt koncentrēsies Eiropā, izlases veidā meklējot izaugsmes iespējas citās pasaules daļās. “ING” plāno stratēģisku pieeju stabilas peļņas gūšanai bankas privātklientu jomā piesātinātos tirgos, atsevišķu bankas privātklientu pakalpojumu izaugsmes iespējām Centrāleiropā un Austrumeiropā un uz Eiropas orientētu komerciālo banku jomas darbībai, kas saskaņota ar bankas privātklientu un specifiskiem finanšu darījumiem. Banka darbosies, pamatojoties uz standartizētiem produktiem un augstu automatizācijas līmeni. Tā vietā, lai iegūtu investīcijas, piemēram, ar aktīviem nodrošinātus vērtspapīrus (asset backed securities - ABS), grupa arvien vairāk veidos pašu aktīvus.
(51)
Izmaksu samazinājumi 2009. gadā ir plānoti līdz EUR 1,3 miljardu apmērā. Izmaksu samazinājums par 35 % jāpanāk, samazinot ar pilnslodzes ekvivalentiem (FTE) saistītās izmaksas, bet 65 % - ar citu izdevumu, tostarp izdevumu par ārējo personālu, mārketinga pasākumiem un “Formulas 1” sacīkstēm, samazināšanu. Galvenais birojs veicina izmaksu samazināšanu. Līdz 2009. gada augustam izmaksas jau ir samazinātas par vairāk nekā EUR 800 miljoniem. Lai panāktu šādu izmaksu samazinājumu, “ING” izveidoja pārstrukturēšanas uzkrājumu aptuveni EUR 450 miljonu apjomā pēc nodokļu nomaksas.
(52)
“ING” plāno arī vairākus tādus riska mazināšanas pasākumus kā riska ierobežošanas programmas, samazinājumus, slēgšanas un pakāpenisku iziešanu no riskantām pozīcijām un pašu kapitāla tieša riska samazināšanu. Attiecībā uz investīciju portfeli, “ING” no Nīderlandes ir saņēmusi aktīvu aizsardzības pasākumu Alt-A SVA pasākuma veidā. Turpmākie pasākumi, ko īsteno “ING”, ietver vairāku ar aktīviem nodrošinātu vērtspapīru pārklasifikāciju no pārdošanai pieejamas kategorijas uz tādas kategorijas vērtspapīriem, ko tur līdz maksāšanas termiņa beigām, tādējādi ierobežojot negatīvās pārvērtēšanas rezervju svārstīgumu. “ING” samazinās augstāka riska aktīvu kategoriju ASV CMBS un ASV RMBS iedarbību. “ING” turklāt neuzsāks jaunas iniciatīvas, kuras palielinātu tās tiešo nekustamo īpašumu risku.
(53)
Komisija saprot, ka “ING” pieņems [apdomīgu] uzņēmējdarbības stratēģiju, jo īpaši attiecībā uz “ING Direct”, ņemot vērā, ka “ING” vēlas pamatot savu uzņēmējdarbību [..] uz godīgu cenu politiku [..] (18) un nerīkosies kā cenu līderis. [..].
(54)
“ING” pašlaik veic vairākas atsavināšanas, kas pēc jaunās uzņēmējdarbības stratēģijas būtiski ietekmēs tās bilanci. “ING” pārskatītajā pārstrukturēšanas plānā paredzēto pārstrukturēšanas pasākumu rezultātā sagaidāms bilances samazinājums EUR 616 miljardu apmērā, pamatojoties uz vienību lielumu 2008. gada 30. septembrī. Bilances samazināšana par EUR 616 miljardiem ietver bankas parādsaistību samazinājumu un bilances integrācijas iniciatīvas (apmēram EUR [..] miljardi), banku jomas atsavināšanas (līdz aptuveni EUR [..] miljardiem) un visas “ING” apdrošināšanas holdinga sabiedrības atsavināšanu par summu aptuveni EUR [..] miljardi. Neraugoties uz mazāku bilanci, salīdzinot ar banku jomu, pirms krīzes apdrošināšanas joma veidoja apmēram 50 % no “ING” peļņas (19). Salīdzinot ar 2008. gada trešā ceturkšņa bilanci (tas ir, EUR 1,376 miljardi), kopējais bilances samazinājums sasniedz aptuveni 45 %.
(55)
Atsavināšanas ietvaros pārstrukturēšanas plāns paredz, ka “ING” tiks pārstrukturēta par pilnībā funkcionējošu un atsavināmu bankas privātklientu pakalpojumu Nīderlandē (sīkāku informāciju sk. turpmāk 85. apsvērumā), kuras sastāvā būs pašreizējie “Interadvies” uzņēmumi (“Westland Utreht Hypotheekbank”, “Westland Utreht Effectenbank” un “Nationale Nederlanden Hypotheekbedrijf”, “Nationale Nederlanden Financiële Diensten”), kuriem tiks pievienots bijušās “Postbank” patēriņa kredītportfelis. “ING” centīsies pārstrukturēt uzņēmumu “Interadvies” (turpmāk tekstā - “WUH/Interadvies”) [pamatojoties uz sīki izstrādātu grafiku]. Uzņēmuma kopējā bilance būs aptuveni EUR [25-50] miljardi.
(56)
[..] “WUH/Interadvies” atsavināšana neizraisīja ar finanšu stabilitātes risku saistītus jautājumus. Nīderlandes iestādes iesniedza neatkarīga eksperta pētījumu par Nīderlandes bankas privātklientu pakalpojumu tirgu, kas rāda, ka norēķinu kontiem, lai gan tos vispārēji uzskata par šķērspārdošanas pamatproduktu bankas privātklientu pakalpojumu jomā, nav būtiskas nozīmes hipotēku un citu banku produktu izplatīšanā Nīderlandē, un jo īpaši attiecībā uz “ING”. Turklāt pētījumā uzsvērta interneta kā izplatīšanas kanāla nozīme Nīderlandē, kas samazina filiāļu tīkla nepieciešamību banku produktu izplatīšanai. Nīderlandes iestādes uzskata, ka ar hipotekārajiem produktiem, ko izplata “WUH/Interadvies”, var piesaistīt citus produktus. Proti, patērētājam nodotais kredītportfelis var kalpot kā sākumpunkts citiem tirgus produktiem.
(57)
“ING” plāno pārdot vai atsavināt šādus citus uzņēmumus, darbības vai produktus:
-
“ING Life Taiwan” (pabeigts),
-
pārtraukt vienreizējās prēmijas mainīgo mūža rentes (Single Premium Variable Annuities - SPVA) pārdošanu Japānā (pabeigts),
-
pakāpeniski izbeigt esošo mainīgās mūža rentes reģistrāciju ASV,
-
pakāpeniski izbeigt finanšu produktu uzņēmējdarbību ASV,
-
pārtraukt plānoto “ING Direct” dibināšanu Japānā (pabeigts),
-
atsavināt nedzīvības apdrošināšanu Kanādā (pabeigts),
-
atsavināt mūža rentes un hipotekāro uzņēmējdarbību Čīlē (pabeigts),
-
atsavināt apdrošināšanas sabiedrību Krievijā (“Insurance Russia”) - nevalstisko pensiju fondu (Non State Pension Fund) (pabeigts),
-
atsavināt apdrošināšanas sabiedrību Argentīnā (“Insurance Argentina” - “Origines Seg. De Retiro”) (pabeigts),
-
atsavināt apdrošināšanas sabiedrību Āzijā (“Insurance Asia” - “HK platform services”) (pabeigts),
-
atsavināt privātos bankas pakalpojumus Āzijā un Šveicē (“Private Banking Asia and Switzerland”) (parakstīts),
-
atsavināt ASV grupas pārapdrošināšanu (“US Group Re Insurance”) (parakstīts),
-
atsavināt apdrošināšanu Āzijas/Klusā okeāna reģionā (Austrālijā (parakstīts); Jaunzēlandē (parakstīts); Japānā, Korejā, Honkongā, Indijā, Taizemē, Malaizijā),
-
atsavināt aktīvu pārvaldību Āzijas/Klusā okeāna reģionā (“Asset Management Asia/Pacific”),
-
atsavināt ASV darbinieku pabalstu izmaksas pakalpojumu,
-
atsavināt apdrošināšanas uzņēmējdarbību ASV (“US Retirement Services”, “US FA”, “Traditional Life”),
-
atsavināt aktīvu pārvaldību ASV,
-
atsavināt “ING Direct US”,
-
atsavināt apdrošināšanas uzņēmējdarbību Latīņamerikā (Brazīlijā, Čīlē, Meksikā, Peru, Kolumbijā, Urugvajā),
-
atsavināt aktīvu pārvaldību Latīņamerikā,
-
atsavināt apdrošināšanas uzņēmējdarbību Centrāleiropā (Bulgārijā, Čehijā, Grieķijā, Ungārijā, Polijā, Rumānijā, Slovākijā, Spānijā),
-
atsavināt aktīvu pārvaldību Eiropā,
-
atsavināt apdrošināšanas uzņēmējdarbību Beniluksa valstīs (“Nationale Nederlanden Insurance”, “RVS”, “Retail Insurance Netherlands” (bijusī “Postbank Insurance”), “Insurance Belgium”, “Insurance Luxembourg”),
-
atsavināt “Interadvies” uzņēmējdarbību (“Westland Utrecht Hypotheekbank”, “Westland Utrecht Effectenbank”, “Nationale Nederlanden”, “Hypotheekbedrijf”, “Nationale Nederlanden Financiële Diensten”), tostarp bijušās “Postbank” patēriņa kredītportfeli (sīkāku informāciju sk. Nīderlandes saistībās).
(58)
“ING” plāno bankas bilances likumsakarīgu pieaugumu par aptuveni [..] % gadā pārstrukturēšanas periodā [..]. Lielākoties šo izaugsmi “ING” plāno panākt ar reālās ekonomikas (mājsaimniecību un uzņēmumu) kreditēšanu.
(59)
“ING” arī ievieš jaunu atalgojuma politiku, kurā “ING” Uzraudzības padome apņemas izstrādāt ilgtspējīgu izpildpadomes un augstākās vadības atalgojuma politiku. Šīs veicināšanas programmas būs saistītas ar ilgtermiņa vērtību radīšanu, ņemot vērā risku un ierobežojot “atlīdzības par neveiksmi” iespēju.
(60)
“ING” ir apņēmusies likvidēt dubultās kredītsviras iespējami īsā laikā, bet vēlākais līdz [..].
3.2. Spēja sasniegt dzīvotspēju pēc pamatscenārija un stresa scenārija
(61)
“ING” ir iesniegusi pamata un stresa scenāriju, lai pierādītu savu spēju sasniegt ilgtermiņa dzīvotspēju.
(62)
Pamata scenārija gadījumā “ING” [..]. Turklāt tiek pieņemts, ka akciju tirgi būs [..].
(63)
Saskaņā ar tās prognozēm pamatscenārijā grupas neto ienākumi būtu [..]. Grupas kopējie ienākumi [..]. Pašu kapitāla atdeve (RoE) būtu [..]. “ING” apdrošināšana būtu [..].
(64)
Attiecībā uz banku “ING” pieņem, ka riska svērtie aktīvi (turpmāk tekstā - RWA) palielināsies aptuveni par [..] gadā (pirms atsavināšanas), daļēji tādēļ, ka [..]. Ir sagaidāms, ka ieņēmumi (izslēdzot patiesās vērtības izmaiņas un samazinājumu) būs [..], paredzamie bankas komercdarbības ieņēmumi [..], bet bankas privātklientu pakalpojumi, ir paredzams, ka būs [..].
(65)
“ING” banku holdinga sabiedrība plāno izpildīt iekšējā kapitāla mērķus visā plāna periodā. “ING” ir noteikusi jaunus iekšējā kapitāla mērķus, kas ir [..] % attiecībā uz bankas 1. līmeņa kapitāla proporciju un [..] % - tās 1. līmeņa pamatkapitāla proporciju. “ING” apdrošināšanas holdinga sabiedrības kapitāla seguma proporcijas mērķis paliek nemainīgs pie 150 %.
(66)
Pamatscenārija gadījumā tās kopējais maksātspējas proporcija (kopējais kapitāls pret RWA) būtu aptuveni [..] visā pārstrukturēšanas periodā ar zemākajiem punktiem [..].
(67)
“ING” apdrošināšanas holdinga sabiedrība pārstrukturēšanas periodā tiks atsavināta [..]. Pamatscenārija gadījumā tiek pieņemts, ka neto ieņēmumi no atsavināšanas būs EUR [..].
(68)
Pēc alternatīvā scenārija, kurā tiek atsavināta apdrošināšana [..], “ING” sagaidītu attiecīgi augstākus neto ieņēmumus [..].
(69)
“ING” ir iesniegusi arī stresa scenāriju [..].
(70)
[..]. Turklāt ir pieņemti ievērojami palielinājumi iespējamos tās saistību neizpildes gadījumos. “ING” pieņem arī to, ka būs augstāks iespējamo zaudējumu līmeņa (loss given default - LGD) koeficients.
(71)
Saskaņā ar šo stresa scenāriju “ING” grupas attiecīgais komercdarbības rezultāts būs [..].
(72)
Neraugoties uz šiem stresa scenārija pieņēmumiem, “ING” kapitalizācija saglabātos pietiekama, jo tā joprojām atbilst normatīvajām prasībām. [..].
(73)
Nīderlande šai sakarā norāda, ka “ING” piemēro LGD modeļus stresa scenārijos, lai aprēķinātu LGD saviem kredītportfeļiem, kurus ir apstiprinājusi finanšu uzraudzības iestāde De Nederlandsche Bank (Nīderlandes Centrālā banka, turpmāk tekstā - DNB) [..].
(74)
Turklāt “ING” ir papildus piemērojusi stingrākus stresa pieņēmumus, kas ievērojami pārsniedz iesniegto stresa scenāriju attiecībā uz Nīderlandes privātklientu hipotēkām (20) [..]. Tāpat saskaņā ar šiem pieņēmumiem “ING” kapitalizācija ir pietiekama, jo tā joprojām atbilst normatīvajām prasībām un pat saglabā ievērojamas papildu kapitāla rezerves.
(75)
Nīderlande norāda, ka banka ir izturējusi visus uzraudzības iestādes stresa testus attiecībā uz likviditāti. [..].
3.3. Izejas stratēģija
(76)
Pēc “ING” pārstrukturēšanas plāna pamatscenārija “ING” atpirks 1. līmeņa pamatkapitāla vērtspapīrus, pamatojoties uz šādiem noteikumiem:
a)
pirmo nosacītās summas daļu EUR 5,0 miljardu apmērā ir paredzēts atpirkt ap 2009. gada 17. decembri par minimālo cenu EUR 5,75 miljardi. Šī pieņemtā cena sedz 15 % iekšējās procentuālās atdeves (IRR) Nīderlandei un ietver bāzes 8,5 % peļņu plus papildus piemaksu vismaz EUR 340 miljonu apmērā un līdz EUR 705 miljoniem (21), kas atspoguļo vērtības pieauguma iespēju sakarā ar “ING” akciju cenu pieaugumu. Precīza atpirkšanas cena būs atkarīga no “ING” akciju cenas.
b)
[Atlikušo] nosacītās summas daļu EUR [..] miljardi atpirks [..] gadā par pieņemto cenu EUR [..] miljardi. Šī cena paredz atpirkšanu 150 % apmērā no nominālvērtības (EUR 15 par akciju) plus 8,5 % uzkrātie procenti vienā gadā saskaņā ar sākotnējās vienošanās noteikumiem par 1. līmeņa pamatkapitāla vērtspapīriem. Alternatīvi, “ING” varētu [pēc] 2011. gada [..] atpirkt šo daļu un pēc tam izmantot konvertācijas iespēju, tādā veidā Nīderlande saņemtu vai nu [..] miljonus “ING” parasto akciju vai naudas summu EUR [..] miljardi plus uzkrātos procentus aptuveni EUR [..] miljoni.
c)
[..].
(77)
Kopumā šie [..] darījumi Nīderlandei sniegs orientējoši [15-25] % IRR. Nīderlandei ir jāziņo Komisijai par visām vienošanās par vērtspapīru atpirkšanu izmaiņām.
(78)
Līdz šim “ING” nav atlikusi nevienu kuponu maksājumu par 1. līmeņa kapitāla hibrīdu instrumentiem, ko izdevusi grupa.
(79)
“ING”2009. gada 14. oktobrī izmantoja zemākā 2. līmeņa kapitāla obligāciju pirkšanas iespēju. “ING” informēja Komisiju, ka to nožēlo un ka tas bija pārpratums [..]. Turklāt Nīderlande vairākkārt atkārto, ka saprot to, ka Komisija uzskata, ka principā nav saprātīgi banku pārstrukturēšanā izmantot 1. un 2. līmeņa kapitāla instrumentus, un piekrīt, ka šāds iespēju līgums nākotnē tiks apspriests katrā konkrētā gadījumā atsevišķi un tiks pakļauts Komisijas apstiprinājumam trīs gadus, sākot no šā lēmuma pieņemšanas dienas, vai līdz dienai, kurā “ING” būs pilnībā atmaksājusi 1. līmeņa pamatkapitāla vērtspapīrus Nīderlandes valstij (ieskaitot attiecīgos uzkrātos 1. līmeņa pamatkapitāla kupona procentus un iziešanas prēmijas maksas), izvēloties agrāko.
(80)
SVA pasākums neparedz vienpusēju izeju un Nīderlande apņemas Komisijai paziņot par SVA pasākuma pārtraukšanu ar vienošanos. Tomēr pārstrukturēšanas plānā pieņemts, ka pamatscenārija gadījumā pasākums būs spēkā pēc 2013. gada.
3.4. Nīderlandes saistības
(81)
Attiecībā uz SVA pasākumiem (tas ir, nelikvīdo aktīvu atbalsta mehānismu jeb IABF) Nīderlande apņemas:
-
no 2009. gada 25. oktobra“ING” grupa veiks papildu maksājumus Nīderlandei, atbilstoši Alt-A atlīdzības korekcijai par -50 bāzes punktiem par finansējuma komisijas maksu, ko saņem “ING”, un par +82,6 bāzes punktiem par garantijas maksu, ko maksā “ING”. Ar garantijas maksu saistītā korekcija ietver 15,6 bāzes punktus sakarā ar korekciju laikposmā no 2009. gada 26. janvāra - IABF (22) (tas ir, SVA pasākuma) uzsākšanas - līdz 2009. gada 25. oktobrim. Papildu maksājumi tiks piemēroti tādā mērā un tik ilgi, kamēr IABF līgums būs spēkā,
-
papildu maksājumi tiks īstenoti ar atsevišķu nolīgumu starp “ING” grupu un Nīderlandi, lai sākotnējo IABF saglabātu negrozītu,
-
papildu maksājumiem, izņemot daļu saistībā ar laikposmu no 2009. gada 26. janvāra līdz 2009. gada 25. oktobrim (t. i., 15,6 bāzes punkti, kas iekļauti ar garantijas maksu saistītajā korekcijā), nav atlikuma norēķina IABF pirmstermiņa pārtraukšanas gadījumā. Nesamaksātā papildu maksājumu summa, kas attiecas uz laikposmu no 2009. gada 26. janvāra līdz 2009. gada 25. oktobrim (tas ir, 15,6 bāzes punkti, kas iekļauti ar garantijas maksu saistītajā korekcijā), būs jāsamaksā sākotnējā darījuma daļējas vai pilnīgas apturēšanas gadījumā. Ja IABF tiks apturēts daļēji, šis pirmstermiņa atmaksas norēķins tiks piemērots proporcionāli,
-
Nīderlande apņemas paziņot Komisijai par SVA pasākuma pilnīgas vai daļējas pirmstermiņa apturēšanas pasākumiem.
(82)
Attiecībā uz bilances samazināšanu, apņemšanos atsavināt apdrošināšanu, “ING Direct US” un citām vienībām, kas atsavināmas līdz 2013. gada beigām, Nīderlande apņemas nodrošināt zemāk aprakstīto.
-
Līdz 2013. gada beigām “ING” samazinās bilanci par 45 % salīdzinājumā ar 2008. gada 30. septembri un atsavinās vienības, kas minētas sarakstā 85. apsvērumā, jo īpaši apdrošināšanu un “ING Direct US” [..].
-
Šie skaitļi attiecas uz prognozēm, kurās nav ņemta vērā iespējamās likumsakarīgās izaugsmes ietekme un ir izslēgts papildu palielinājums sakarā ar iespējamām jaunām normatīvajām prasībām, piemēram, ja bankām tiek prasīts turēt būtiski lielākas likviditātes rezerves sakarā ar (jauniem) ES mēroga noteikumiem. Šādas prasības varētu ievērojami palielināt bilanci, pārsniedzot pašreizējās likumsakarīgā pieauguma prognozes.
-
“ING” nebūs ierobežojumu likumsakarīgam bilances pieaugumam no uzņēmējdarbības (tādam, kas nav saistīts ar uzņēmumu iegādi). [..]. Nākotnē “ING” vispārīgā politika būs izmantot kapitāla, ko tai uzticējuši klienti, pieaugumu, lai augtu, galvenokārt kreditējot reālo ekonomiku (uzņēmumus un patērētājus), un samazinātu augstāka riska aktīvu kategoriju ASV CMBS un ASV RMBS iedarbību. [..] (23).
-
Attiecībā uz vienībām, kuras “ING” apņemas pārdot (kā minēts 57. apsvērumā), ja neviena no šīm vienībām nebūs atsavināta līdz 2013. gada 31. decembrim (piemēram, pamatojoties uz noslēgtu galīgu, saistošu pārdošanas līgumu), Komisija, atbildot uz Nīderlandes pieprasījumu, nepieciešamības gadījumā vai ārkārtēju apstākļu dēļ var pagarināt šo laikposmu (24). Komisija šādā gadījumā var arī i) lūgt Nīderlandi iecelt vienu vai vairākus (atsavināšanas) pilnvarnieku(-us) (25), kuru(-us) iepriekš izvēlas un izvirza “ING” (un kuru(-us) apstiprina Komisija), [..].
-
Ikreiz, kad Nīderlande lūdz pagarināt termiņu, tā iesniedz lūgumu Komisijai ne vēlāk kā vienu mēnesi pirms termiņa beigām, norādot pamatotu iemeslu. Izņēmuma gadījumos, Nīderlandei ir tiesības pieprasīt pagarinājumu perioda pēdējā mēneša laikā.
(83)
Nīderlande turklāt apņemas, nodrošināt, ka “ING” ievēros uzņēmumu iegādes aizliegumu saskaņā ar zemāk aprakstīto.
-
“ING” noteiktu laiku atturēsies no finanšu iestāžu iegādes. Šīs saistības attieksies uz īsāko periodu - trīs gadiem, sākot no Komisijas lēmuma dienas, vai līdz dienai, kurā “ING” būs pilnībā atmaksājusi 1. līmeņa pamatkapitāla vērtspapīrus Nīderlandei (tostarp attiecīgos uzkrātos procentus no 1. līmeņa pamatkapitāla kuponiem un iziešanas prēmijas maksas). “ING” šajā laikposmā atturēties arī no jebkādas (citādas) uzņēmumu pārņemšanas, kas palēninātu 1. līmeņa pamatkapitāla vērtspapīru atmaksu Nīderlandei.
-
Neraugoties uz šo aizliegumu, “ING” var, saņemot Komisijas apstiprinājumu, iegādāties uzņēmumus, jo īpaši, ja tas ir būtiski, lai aizsargātu finanšu stabilitāti vai konkurenci attiecīgajos tirgos.
(84)
Nīderlande turklāt apņemas nodrošināt, ka “ING” ievēros cenu vadības aizliegumu.
-
Bez Komisijas iepriekšējas atļaujas standartizētajiem “ING” produktiem (tirgos, kas noteikti turpmāk) “ING” nepiedāvās izdevīgākas cenas kā trīs tās konkurenti, kas piedāvā labākās cenas ES tirgos, kuros “ING” tirgus daļa ir lielāka par 5 %.
-
Šis nosacījums attiecas tikai uz “ING” standartizētajiem produktiem šādos produktu tirgos: i) privātklientu uzkrājumu tirgus, ii) privātklientu hipotekāro kredītu tirgus, iii) privātie banku pakalpojumi, ciktāl tie saistīti ar hipotekārajiem produktiem vai uzkrājumu produktiem vai iv) MVU noguldījumiem (MVU noteikti saskaņā ar MVU definīciju, ko parasti/pašlaik izmanto “ING” savā uzņēmējdarbībā attiecīgajā valstī). Tiklīdz “ING” kļūs zināms, ka tā saviem produktiem piedāvā izdevīgākas cenas, salīdzinot ar trīs tās konkurentu labākajām cenām, “ING” pēc iespējas ātrāk bez nepamatotas kavēšanās koriģēs savas cenas līdz tādam līmenim, kāds atbilst šīm saistībām.
-
Šis nosacījums būs spēkā trīs gadus, sākot no šā lēmuma dienas vai līdz dienai, kad “ING” būs pilnībā atmaksājusi Nīderlandei 1. līmeņa pamatkapitāla vērtspapīrus (ieskaitot attiecīgos uzkrātos 1. līmeņa pamatkapitāla kuponu procentus un iziešanas prēmijas maksas), atkarībā no tā, kurš periods būs īsāks. Lai pārraudzītu šā nosacījuma izpildi, Nīderlande iecels pārraudzības pilnvarnieku, kuru “ING” būs iepriekš izvēlējusies un izvirzījusi. Pārraudzības pilnvarnieku apstiprina Komisija.
-
Turklāt, lai atbalstītu “ING” ilgtermiņa dzīvotspēju, bez iepriekšējas Komisijas atļaujas “ING Direct” atturēsies no cenu vadības attiecībā uz standartizētiem “ING” produktiem privātklientu hipotekāro kredītu un privātklientu uzkrājumu tirgos ES iekšienē īsāko periodu - trīs gadus, sākot no šā lēmuma pieņemšanas dienas, vai līdz dienai, kurā “ING” būs pilnībā atmaksājusi 1. līmeņa pamatkapitāla vērtspapīrus Nīderlandei (to skaitā attiecīgos uzkrātos procentus no 1. līmeņa pamatkapitāla kuponiem un iziešanas prēmijas maksas). Tiklīdz “ING” kļūs zināms, ka tā ir kļuvusi par cenu līderi privātklientu hipotekāro kredītu vai privātklientu uzkrājumu tirgos ES iekšienē, “ING” iespējami īsā laikā, bez nepamatotas aizkavēšanās koriģēs savas cenas līdz tādam līmenim, kāds atbilst šīm saistībām.
-
Lai pārraudzītu šā nosacījuma izpildi, Nīderlande iecels pārraudzības pilnvarnieku, kuru “ING” būs iepriekš izvēlējusies un izvirzījusi. Pārraudzības pilnvarnieku apstiprina Komisija.
(85)
Nīderlande uzņemas virkni sīki izstrādātu saistību noteikumu attiecībā uz “WUH/Interadvies” atdalīšanu.
-
“ING” izveidos jaunu sabiedrību atsavināšanai Nīderlandē, kas tiks atdalīta no tās pašreizējā Nīderlandes bankas privātklientu pakalpojumu uzņēmuma. Rezultātā šai atdalītajai jaunajai sabiedrībai ir jābūt dzīvotspējīgam un konkurētspējīgam uzņēmumam, kas ir patstāvīgs un neatkarīgs no “ING” uzņēmumiem un kuru var nodot piemērotam pircējam. Šis jaunais uzņēmums ietvers “WUH/Interadvies” banku pakalpojumu daļu, kas pašlaik ir Nīderlandes apdrošināšanas darbības daļa, un “ING” bankas holdinga sabiedrības patēriņa kredītportfeli. “WUH/Interadvies” ir “ING” uzņēmējdarbības vienība “Nationale Nederlanden Insurance” apdrošināšanas struktūrvienības paspārnē. Tā ir (galvenokārt) hipotēku banka, kas darbojas, pamatojoties uz banku darbības licencēm. Tā ir dzīvotspējīga, patstāvīga sabiedrība, kurai ir savs tirdzniecības personāls klientu apkalpošanai un kura ir neatkarīga organizācija ar stabiliem pamatienākumiem. Atdalīšana tiks veikta pārraudzības pilnvarnieka pārraudzībā sadarbībā ar atdalāmā uzņēmuma pārvaldnieku. Šai sakarā atdalīšanas periodā pārraudzības pilnvarnieks var ieteikt “ING” atsavināmajā uzņēmumā iekļaut materiālos un nemateriālos aktīvus (kas saistīti ar atsavināmo uzņēmumu), kurus viņš uzskata par objektīvi nepieciešamiem, lai nodrošinātu pilnīgu atbilstību iepriekš minētajām uz rezultātu orientētajām “ING” saistībām un jo īpaši atsavināmā uzņēmuma dzīvotspējai un konkurētspējai. Ja “ING” nepiekrīt pārraudzības pilnvarnieka prasības objektivitātei iekļaut šādus materiālos vai nemateriālos aktīvus, lai nodrošinātu atsavināmā uzņēmuma dzīvotspēju un konkurētspēju, “ING” par to informē pārraudzības pilnvarnieku rakstiski. Šādā gadījumā, “ING” izpildvaras vadība un pārraudzības pilnvarnieks [..] laikā notur sanāksmi, lai panāktu konsensu. Ja konsenss netiek panākts, “ING” un pārraudzības pilnvarnieks, bez nepamatotas kavēšanās, kopīgi ieceļ neatkarīgu trešo personu ar pieredzi finanšu jomā (turpmāk tekstā - eksperts), lai uzklausītu pušu argumentus un ar starpniecību rastu risinājumu. Ja šāds risinājums netiek panākts, eksperts [..] laikā no tā iecelšanas pieņem lēmumu par objektīvo prasību iekļaut attiecīgo saistīto materiālo vai nemateriālo aktīvu atsavināmajā uzņēmumā, lai nodrošinātu tā dzīvotspēju un konkurētspēju, un puses akceptē eksperta lēmumu šajā sakarā un attiecīgi rīkojas. Jautājumus saistībā ar domstarpībām pārraudzības pilnvarnieks izklāsta ziņojumā Komisijai.
-
“ING” ir apņēmusies nodrošināt optimālus atsavināšanas apstākļus, izstrādājot uzņēmējdarbības plānu, izveidojot interneta platformu un atdalītajam uzņēmumam novirzot tirdzniecības potenciālu. Tā darīs pieejamas arī maksājumu iespējas (ar komerciāliem noteikumiem), ja pircējs to pieprasīs. Turklāt “ING” palīdzēs izveidot Valsts kases apkalpošanas funkciju un nodrošinās finansējumu divus gadus pēc atsavināšanas, bet “ING” finansējuma atbalsts šajos divos gados pakāpeniski samazināsies. “ING” finansēšanas atbalsts “WUH” pamatosies uz iekšējo maksājumu transfertcenām. “ING” plāno vērsties pēc Nīderlandes valsts garantētā finansējuma līdz EUR [..] miljardi “WUH” finansēšanai. Tādā gadījumā Nīderlandes iestādes apņemas paziņot par šo pasākumu atsevišķi.
-
Turklāt “ING” pārejas periodā [..] atturēsies no aktīvas darījumu piedāvāšanas “WUH” klientiem attiecībā uz tiem produktiem, kurus “WUH” piegādā šiem klientiem uz šā lēmuma pieņemšanas dienu.
-
“ING” centīsies atdalīt “WUH” [..] laikā. Pēc atdalīšanas perioda [..] “ING” pārvaldīs “WUH” atsevišķi un centīsies šo uzņēmumu atsavināt [..] (26).
-
Pārraudzības pilnvarnieks un atdalāmā uzņēmuma pārvaldnieks tiks iecelti [..] pēc šā Komisijas lēmuma pieņemšanas dienas un atsavināšanas pilnvarnieks tiks iecelts [..]. Visus pilnvarniekus iecels Nīderlandes valsts, bet iepriekš tos izvēlēsies un izvirzīs “ING”. Pilnvarniekus apstiprina Komisija.
(86)
Visu pārstrukturēšanas laikā iecelto pilnvarnieku izmaksas segs “ING”.
(87)
Nīderlande apņemas nodrošināt, ka, lai “ING” atjaunotu dzīvotspēju:
-
“ING” apņemas orientēt nenoguldījumu finansējumu par labu ilgtermiņa finansējumam, kad tirgus būs atgriezies mazāka stresa apstākļos, emitējot vairāk parāda instrumentus, kuru termiņš pārsniedz 1 gadu. [..],
-
“ING” centīsies iespējami īsā laikā likvidēt dubultās kredītsviras (galvenā parāda kā pašu kapitāla izmantošanu meitasuzņēmumos) un apņemas to paveikt ne vēlāk kā līdz [..]. Dubultās kredītsviras tiek automātiski likvidētas, ja un tiklīdz “ING” grupa atgriežas regulētas bankas statusā.
(88)
Attiecībā uz kuponu atlikšanu un darījumiem ar 1. un 2. līmeņa kapitāla vērtspapīriem Nīderlande apņemas, ka “ING” ievēros zemāk aprakstīto.
-
Ja tiesības tiek emitētas vairāk nekā nepieciešams, lai atmaksātu 50 % no 1. līmeņa pamatkapitāla vērtspapīriem, tostarp attiecīgos uzkrātos procentus un izejas prēmiju maksu, “ING” nebūs pienākums atlikt kuponu maksājumus par hibrīdiem uz 2009. gada 8. un 15. decembri (27) un jebkādus kuponu maksājumus par hibrīdiem pēc tam.
-
Ja šāda tiesību emisija nenotiek un “ING” iepriekšējā gadā ir cietusi zaudējumus, “ING” būs pienākums atlikt hibrīda kuponus, ciktāl “ING” ir rīcības brīvība tā darīt, uz trim gadiem, sākot no Komisijas lēmuma pieņemšanas dienas, vai līdz dienai, kad “ING” ir pilnībā atmaksājusi pirmā līmeņa kapitāla vērtspapīrus Nīderlandei (tostarp attiecīgos uzkrātos 1. līmeņa pamatkapitāla kuponu procentus un iziešanas prēmijas maksas), atkarībā no tā, kurš periods ir īsāks.
-
Nīderlandes iestādes saprot, ka Komisija ir pret to, ka valsts atbalsta saņēmēji atlīdzina pašu līdzekļus (pašu kapitālu un subordinēto parādu), ja to darbība nerada pietiekamu peļņu (28), un ka Komisija šajā sakarā principā ir pret darījumiem ar 2. līmeņa kapitāla un 1. līmeņa pamatkapitāla hibrīdiem. “ING” pauž nožēlu par pārpratumu attiecībā uz darījumu ar zemākā 2. līmeņa kapitāla obligācijām 2009. gada 14. oktobrī. Darījumus ar 2. līmeņa kapitāla un 1. līmeņa pamatkapitāla hibrīdiem turpmāk katrā atsevišķā gadījumā iesniegs Komisijai atļaujas piešķiršanai īsākajā periodā - trīs gadus, sākot no šā lēmuma pieņemšanas dienas, vai līdz dienai, kurā “ING” būs pilnībā atmaksājusi 1. līmeņa pamatkapitāla vērtspapīrus Nīderlandei (tostarp attiecīgos uzkrātos procentus uz 1. līmeņa pamatkapitāla kuponiem un iziešanas prēmijas maksas).
(89)
Nīderlande apņemas, ka “ING” atturēsies no masu mārketinga, atsaucoties uz rekapitalizācijas pasākuma priekšrocībām konkurētspējas ziņā.
(90)
Nīderlande apņemas, ka “ING” ievēros ierobežojumus attiecībā uz atalgojuma politiku un mārketinga aktivitātēm, kā iepriekš apņēmusies saskaņā ar līgumiem par 1. līmeņa pamatkapitāla vērtspapīriem un nelikvīdo aktīvu atbalsta mehānismu.
(91)
“ING” un Nīderlande apņemas reizi sešos mēnešos no šā lēmuma pieņemšanas dienas iesniegt Komisijai progresa ziņojumu par pārstrukturēšanas plāna īstenošanu.
(92)
Nīderlandes iestādes apņemas, ka “ING” pārstrukturēšana tiks pilnībā pabeigta līdz 2013. gada beigām.
4. IZMEKLĒŠANAS UZSĀKŠANAS IEMESLI
(93)
Lēmumā par procedūras uzsākšanu, Komisija pauda šaubas par sākotnējā pasākuma atbilstību samazinātas vērtības aktīvu paziņojumam un jo īpaši attiecībā uz novērtējumu un izmaksu sloga sadali. Komisija konstatēja, ka pasākums tomēr atbilst aktīvu atbilstības nosacījumiem, aktīvu pārvaldīšanas kārtībai, pārredzamībai un informācijai un garantijas maksai, kā noteikts Samazinātas vērtības aktīvu paziņojumā.
(94)
Attiecībā uz novērtējumu Nīderlande apgalvoja, ka portfeļa reālā ekonomiskā vērtība (REV) ir 97,3 % no nominālvērtības pēc pamatscenārija un 88,8 % no nominālvērtības pēc stresa scenārija. Pamatojoties uz to, portfelis tika nodots Nīderlandei par 90 % no nominālvērtības. Komisija pauda šaubas par REV novērtējumu, jo īpaši attiecībā uz diskonta likmes izvēli, mājokļu cenu pieņēmumiem, kredītu nodrošinājuma līmeņiem un citiem novērtēšanas jautājumiem.
(95)
Attiecībā uz sloga sadali Komisija pauda šaubas par finansējuma komisijas maksas līmeni un pārvaldības maksas, ko Nīderlande maksā “ING”, piemērotību. Turklāt, ņemot vērā, ka Komisijai bija šaubas par portfeļa novērtējumu, jebkurš negatīvs secinājums attiecībā uz novērtējuma pārskatīšanu varētu tieši ietekmēt garantijas maksas novērtējumu.
5. ATBALSTA NOVĒRTĒJUMS
5.1. Atbalsta esamība
(96)
Saskaņā ar Līguma 87. panta 1. punktu jebkurš atbalsts, ko piešķir dalībvalsts vai ko jebkādā formā piešķir no valsts līdzekļiem, kurš izkropļo vai draud izkropļot konkurenci, dodot priekšroku atsevišķiem uzņēmumiem vai atsevišķu preču ražošanai, ciktāl tas ietekmē tirdzniecību starp dalībvalstīm, nav saderīgs ar kopējo tirgu.
(97)
Komisija lēmumā par procedūras uzsākšanu jau ir konstatējusi, ka “ING” rekapitalizācija ir valsts atbalsts ieguldītā kapitāla summas apmērā, proti, EUR 10 miljardi.
(98)
Pirmstermiņa atmaksas prēmijas grozījums arī ir valsts atbalsts, ciktāl valsts atsakās no savām tiesībām saņemt ieņēmumus. Tā kā “ING” jau ir piekritusi pirmstermiņa atmaksas prēmijai 150 % apmērā, jebkurš samazinājums patiesi ir nesaņemts ieņēmums. Atmaksas noteikumu grozījumi attiecībā uz Nīderlandes kapitāla ieguldījumu rada papildu ieguvumu “ING”. Tas nozīmē papildu atbalstu apmēram EUR 2 miljardi, kā norādīts iepriekš 34. apsvērumā.
(99)
Attiecībā uz SVA pasākumu lēmumā par procedūras uzsākšanu Komisija ir konstatējusi, ka pasākums ir atbalsts. Atbalsta summa, kas izriet no SVA pasākuma, tiek aprēķināta kā starpība starp nodošanas cenu (pamatojoties uz reālo ekonomisko vērtību) un nodotā portfeļa tirgus cenu. Saskaņā ar Nīderlandes iestāžu iesniegto informāciju kopējā Alt-A portfeļa nominālvērtība uz 2008. gada 31. decembri bija USD 39 miljardi. Portfeļa 80 % ir pārskaitīti Nīderlandei par 87 % no nominālvērtības (pamatojoties uz grozīto pasākumu), kas veido USD 27,1 miljardu. Saskaņā ar Nīderlandes iestāžu iesniegto informāciju Alt-A portfeļa tirgus kopējā vērtība uz 2008. gada 31. decembri bija USD 25,8 miljardi, no kuriem 80 % (USD 20,6 miljardi) ir pārskaitīti Nīderlandei. Starpība, kas veidojas starp nodotā portfeļa transfertcenu un tirgus cenu ir USD 6,5 miljardi, kas atbilst aptuveni EUR 5,0 miljardiem (29). Tāpēc jāuzskata, ka atbalsta summa, kas izriet no SVA pasākuma, ir EUR 5 miljardi.
(100)
Kapitāla ieguldījums EUR 10 miljardu apmērā sākotnēji tika piešķirts grupai šādi: EUR 5 miljardi “ING” bankai, EUR 4 miljardi “ING” apdrošināšanai un EUR 1 miljards holdinga līmenī. “ING” ir iespēja pārskaitīt kapitāla ieguldījuma summu starp “ING” banku sabiedrību, “ING” apdrošināšanu un holdinga līmeni jebkurā laikā.
(101)
Turklāt 85 % no naudas plūsmas, kas SVA pasākuma ietvaros pārskaitīta Nīderlandei, sedza “ING” bankas turētos aktīvus un 15 % - “ING” apdrošināšanas turētos aktīvus. No kopējās atbalsta summas, kas izriet no SVA pasākuma, (EUR 5 miljardi) EUR 4,25 miljardi tāpēc var tikt attiecināti uz “ING” banku un EUR 0,75 miljardi uz “ING” apdrošināšanu.
(102)
Rezultātā kopējais atbalsts “ING” bankai ir EUR 9,25 miljardi (veidojot “ING” bankas RWA 2,7 % apmērā (30)), kopējais atbalsts “ING” apdrošināšanai ir EUR 4,75 miljardi (veidojot 50 % no “ING” apdrošināšanas maksātspējas rezerves prasībām (31)) un EUR 1 miljards paliek holdinga līmenī.
(103)
Vienkāršības labad un terminu konsekvences nolūkā, kuri lietoti Samazinātas vērtības aktīvu paziņojumā, kopējā atbalsta summu var arī izteikt tikai “ING” bankas riska svērtajos aktīvos. Šādā gadījumā abi pasākumi kopā plus papildu atbalsts no pirmstermiņa atmaksas prēmijas EUR 2 miljardu apmērā rezultātā ir atbalsta elements aptuveni EUR 17 miljardi, kas veido apmēram 5 % no “ING” bankas riska svērtajiem aktīviem.
(104)
Turklāt “ING” saņēma atbalstu EUR 5 miljardu un USD 9 miljardu apmērā no Nīderlandes garantiju programmas. Pamatojoties uz finansējuma piešķiršanas laikā dominējošo valūtas kursu EUR/USD 1,3, piešķirto garantiju summa ir aptuveni EUR 12 miljardu apmērā, veidojot aptuveni 1 % no visas grupas bilances. Garantijas tika piešķirtas laikā, kad tirgus apstākļi pasliktinājās un bankām bija grūti piesaistīt finansējumu. Tāpēc neviens tirgus investors šīs garantijas nebūtu sniedzis un tās ir papildu atbalsts, iespējams, nominālās summas apmērā (32).
(105)
Turklāt Nīderlande apgalvo, ka “ING” [..] papildus saņems EUR [..] miljardus garantijas no Nīderlandes par bankas privātklientu pakalpojumu nozares uzņēmuma “WUH/Interadvies” atdalīšanu, kas vēl nav piešķirtas un kuru nepieciešamība vēl jānosaka. Nīderlande uzskata to par papildu pārstrukturēšanas atbalstu saņēmējam, par ko tiks paziņots vēlāk. Komisija principā neiebilst pret šādu atbalstu, ja vien tas ir ierobežots līdz minimumam, kas nepieciešams “ING” pārstrukturēšanai (33), un ja par to tiek pietiekoši atlīdzināts.
(106)
Līdz ar to kopumā “ING” saņems pārstrukturēšanas atbalstu līdz EUR [12-22] miljardiem likviditātes garantijās un apmēram EUR 17 miljardus citu atbalstu, sasniedzot aptuveni 5 % no bankas RWA.
5.2. Saderība
5.2.1. Līguma 87. panta 3. punkta b) apakšpunkta piemērošana
(107)
Līguma 87. panta 3. punkta b) apakšpunkts paredz pilnvaras Komisijai pieņemt lēmumu, ka atbalsts ir saderīgs ar kopējo tirgu, ja tā mērķis ir “novērst nopietnus traucējumus dalībvalsts tautsaimniecībā”. Komisija ir atzinusi savā nesenajā Nīderlandes garantiju programmas pagarinājumuapstiprinājumā (34), ka kopumā nopietnu traucējumu draudi Nīderlandes ekonomikai turpinās un ka atbalsta pasākumi bankām ir piemēroti, lai novērstu šos draudus.
(108)
Ņemot vērā tās aizdevuma operāciju nozīmīgumu konkrētajos reģionālajos tirgos, pārrobežu klātbūtni un integrāciju un sadarbību ar citām bankām, Komisija piekrīt, ka “ING” ir sistēmiski nozīmīga banka. [..]. Tādēļ tiek secināts, ka šāds bankrots varētu radīt nopietnas sekas Nīderlandes finanšu nozarei un reālajai ekonomikai. Tādēļ atbalsts ir jāvērtē saskaņā ar Līguma 87. panta 3. punkta b) apakšpunktu.
5.2.2. SVA pasākuma atbilstība
(109)
Aktīvu glābšanas pasākumu režīmu, ko dalībvalstis piemēro saskaņā ar 87. panta 3. punkta b) apakšpunktu, vērtē, pamatojoties uz Samazinātas vērtības aktīvu paziņojumu. Samazinātas vērtības aktīvu paziņojumā ir izklāstīti principi, kas jāievēro visos aktīvu glābšanas pasākumos.
(110)
Procedūras uzsākšanas lēmumā izteiktās šaubas, ka SVA pasākums neatbilst aktīvu glābšanas saderības nosacījumiem, kas izklāstīti samazinātas vērtības aktīvu paziņojumā, ir izkliedētas.
(111)
Nīderlandes iestādes apņēmās grozīt pasākumu, palielinot garantijas maksu, ko “ING” maksā Nīderlandei, par 82,6 (35) bp gadā, kā rezultātā pasākuma transfertcena, kā arī maksu struktūra ir būtiski izmainīta. Turklāt finansējuma komisijas maksa ir samazināta par 50 bp gadā.
(112)
Vispirms Komisija no garantijas maksas palielinājuma par 82,6 bp gadā, par 52 bp gadā ir paredzējusi samazināt portfeļa aktīvu transfertcenu no 90 % no nominālvērtības līdz 87 % no nominālvērtības. Līdz ar transfertcenas grozījumu transfertcena ir saskaņā ar REV portfeļa aprēķiniem, kas izriet no pamatotu pieņēmumu izmantošanas. Pēc pārbaudes uzsākšanas lēmuma Nīderlandes iestādes iesniedza pārskatītu portfeļa novērtējumu. Pēc tam, kad Komisija pauda šaubas par mājokļu cenu pieņēmumiem un izmantotajām diskonta likmēm sākotnējā portfeļa novērtējumā, ko veica “Dynamic Credit Partners”, Nīderlandes iestādes iesniedza Komisijai novērtējuma rezultātus, kurā bija izmantota tā pati vērtēšanas metodoloģija, bet balstīta uz konservatīvākiem pieņēmumiem par mājokļu cenām un diskonta likmēm. Pēc apspriešanās ar ārējiem ekspertiem Komisija koriģēja rezultātus, ņemot vērā papildu faktorus. Pamatojoties uz šo analīzi, tiek secināts, ka REV aplēse aptuveni 87 % ir pieņemama, ņemot vērā Samazinātas vērtības aktīvu paziņojuma prasības attiecībā uz vērtēšanas metodiku un piesardzīgiem pieņēmumiem, kas tika izklāstīti lēmumā par procedūras uzsākšanu. Līdz ar REV korekciju līdz 87 % Komisijas sākotnējās šaubas ir izkliedētas.
(113)
Lēmumā par procedūras uzsākšanu Komisija pauda šaubas par pārvaldības maksas līmeni, kas sākotnēji tika noteikta 25 bp gadā. Palielinot garantijas maksu par 15 bp gadā (papildus 52 bp gadā sakarā ar novērtējuma korekciju un 15,6 bp gadā sakarā ar laika korekciju), pārvaldības maksa tiek samazināta par 10 bp gadā, kas ir pieņemams līmenis, ņemot vērā pārvaldībā esošā portfeļa apjomu. Turklāt Komisijas šaubas attiecībā uz finansējuma komisijas maksu, kas izteiktas lēmumā par procedūras uzsākšanu, arī ir novērstas, ciktāl finansējuma komisijas maksa ir samazināta par 50 bp gadā. Tādā veidā finansējuma komisijas maksa ir saskaņota ar Nīderlandes finansējuma izmaksām, par ko Nīderlandes iestādes ziņoja Komisijai (36). Tādēļ Komisijas sākotnējās šaubas attiecībā uz pārvaldības maksu un finansējuma komisijas maksu ir izkliedētas.
(114)
Attiecībā uz sloga sadali Samazinātas vērtības aktīvu paziņojuma 5.2. iedaļā noteikts vispārējais princips, ka bankām, cik vien tas iespējams, ir jāsedz zaudējumi, kas saistīti ar samazinātas vērtības aktīviem. Komisija uzskata, ka atbilstoša līmeņa sloga sadali var panākt tikai tad, ja samazinātas vērtības aktīvi tiek nodoti valstij par transfertcenu, kas nepārsniedz REV (37). Komisija ir pārliecināta šajā jautājumā ar pārskatīto transfertcenu, kā norādīts iepriekš 112. apsvērumā
(115)
Transfertcenas korekcija šajā gadījumā ir panākta, palielinot garantijas maksu 52 bp gadā līdzvērtīgi tīrās pašreizējās vērtības starpībai starp 90 % un 87 % no nominālvērtības. Tas ir saskaņā ar lēmumu par procedūras uzsākšanu, kurā Komisija akceptēja naudas plūsmas mijmaiņas līgumu un atzina, ka novērtējuma korekcijas tiks veiktas ar garantijas maksas grozījumiem. Tāpēc SVA pasākums atbilst nosacījumiem, kas attiecas uz piemērotu sloga sadali.
(116)
Visbeidzot, grozītais SVA pasākums stājas spēkā 2009. gada 25. oktobrī, kamēr maksājumi ir veikti saskaņā ar sākotnējā darījuma maksu struktūru, kas ir labvēlīgāka “ING” no 2009. gada 26. janvāra līdz 25. oktobrim. Lai kompensētu “ING” maksājumus valstij, kuri minētajā laika posmā netika veikti, garantijas maksa ir papildus palielināta par 15,6 bp gadā. Šis grozījums ir nepieciešams, lai izskatītu pasākuma saderīgumu ar 2009. gada 26. janvāra Samazinātas vērtības aktīvu paziņojumu. Tomēr šis palielinājums nepaaugstina portfeļa novērtējumu vai sloga sadali, jo tas tikai nodrošina Samazinātas vērtības aktīvu paziņojuma piemērošanu no SVA pasākuma spēkā stāšanās dienas, t. i., ar atpakaļejošu spēku.
5.2.3. Pārstrukturēšanas atbalsta saderība
(117)
Visu iepriekšējo ārkārtas atbalsta pasākumu turpināšana Komisijai ir jāvērtē kā pārstrukturēšanas atbalsts. Pārstrukturēšanas atbalsta saderība tiek novērtēta, balstoties uz pārstrukturēšanas plānu saistībā ar Komisijas Paziņojumu par atgriešanos pie dzīvotspējas un pārstrukturēšanas pasākumu novērtējumu finanšu nozarē pašreizējās krīzes laikā saskaņā ar valsts atbalsta noteikumiem (38) (turpmāk tekstā - Pārstrukturēšanas paziņojums). Pat ja iepriekšējie lēmumi atsaucās uz Pamatnostādnēm par valsts atbalstu grūtībās nonākušu uzņēmumu glābšanai un pārstrukturēšanai (39), Komisija Pārstrukturēšanu paziņojuma 49. punktā ir precizējusi, ka visi atbalsta pasākumi, par kuriem Komisijai paziņots līdz 2009. gada 31. decembrim, tiks uzskatīti par pārstrukturēšanas atbalstu bankām saskaņā ar Pārstrukturēšanas paziņojumu, nevis ar Pamatnostādnēm par valsts atbalstu grūtībās nonākušu uzņēmumu glābšanai un pārstrukturēšanai.
(118)
Pārstrukturēšanas paziņojumā nav definēti nosacījumi, pie kuriem bankai var būt nepieciešams iesniegt pārstrukturēšanas plānu, bet tas paļaujas uz iepriekšējiem paziņojumiem.
(119)
Komisija uzskata, ka “ING” jāveic padziļināta pārstrukturēšana, jo īpaši tādēļ, ka atbalsta saņēmējs jau ir saņēmis valsts atbalstu, kas palīdz segt zaudējumus vai izvairīties no tiem, kas kopā pārsniedz 2 % no bankas kopējiem riska svērtajiem aktīviem. Šī nostāja ir saskaņā ar pārstrukturēšanas paziņojuma 4. punktu un samazinātas vērtības aktīvu paziņojuma 55. punktu, kā arī ar “ING” iepriekšējām saistībām (40).
(120)
Izvērtējot pārstrukturēšanas plānu, Komisija pārliecinās, ka banka spēj atjaunot ilgtermiņa dzīvotspēju bez valsts atbalsta (Pārstrukturēšanas paziņojuma 2. iedaļa).
(121)
Pārstrukturēšanas paziņojums šajā sakarā atgādina, ka valdības ir rekapitalizējušas bankas saskaņā ar noteikumiem, kas izvēlēti galvenokārt finansiālās stabilitātes dēļ, nevis lai atgrieztos pie dzīvotspējas. Ilgtermiņa dzīvotspējai tāpēc nepieciešams, lai jebkurš saņemtais valsts atbalsts laika gaitā tiktu atmaksāts, kā paredzēts atbalsta piešķiršanas brīdī, vai atlīdzināts saskaņā ar parastajiem tirgus nosacījumiem, tā nodrošinot, ka tiek izbeigts jebkura veida papildu valsts atbalsts. Pārstrukturēšanas plānā izklāstīta pārliecinoša Nīderlandes kapitāla atmaksas stratēģija, kas tiks uzsākta vēl pirms šā lēmuma izdošanas.
(122)
Pārstrukturēšanas paziņojumā izskaidrots, ka ilgtermiņa dzīvotspēja ir sasniegta, ja banka spēj segt visas izmaksas, ieskaitot amortizāciju un finansiālos izdevumus, un nodrošina atbilstošu pašu kapitāla atdeves koeficientu (RoE), ņemot vērā bankas riska profilu. Kā norādīts 65. apsvērumā, pārstrukturēšanas plānā izklāstīts, kā “ING” parādīs pietiekamu rentabilitāti, lai segtu visas izmaksas, ieskaitot amortizāciju un finansiālos izdevumus, un nodrošinās attiecīgu peļņu no pašu kapitāla, ņemot vērā bankas riska profilu.
(123)
Pārstrukturēšanas plāns parāda, ka “ING” spēj arī ievērot attiecīgās normatīvās prasības pat pēc stresa scenārija pie ieilgušas pasaules līmeņa recesijas, kā noteikts Pārstrukturēšanas paziņojuma 13. punktā. Nīderlandes iestāžu iesniegtā informācija liecina, ka “ING” būtu dzīvotspējīga pat pēc stresa scenārija, jo Komisija ir pārskatījusi konservatīvos pieņēmumus. Komisija atzīmē, ka attiecībā uz Nīderlandes hipotekārā mazumtirdzniecības portfeļa iespējamo zaudējumu līmeni (LGD) “ING” izmantotos modeļus ir apstiprinājusi Nīderlandes banku uzraudzības iestāde DNB. Attiecībā uz “ING” hipotekārā portfeļa kvalitāti Nīderlandē papildus tika piemēroti smaga stresa pieņēmumi par Nīderlandes hipotekāro tirgu. Saskaņā ar Nīderlandes iestāžu informāciju pēc papildu stresa pieņēmumiem “ING” joprojām izpildītu kapitāla prasības.
(124)
Plānotā atsavināšana laika gaitā radīs kapitāla pārpalikumu, kas vēl vairāk stiprinās “ING” kapitāla pamatu.
(125)
Otrkārt, saskaņā ar Pārstrukturēšanas paziņojuma 10. punktu plānā identificēti bankas grūtību iemesli un vājās puses un izklāstīts, kā ierosinātie pārstrukturēšanas pasākumi novērsīs pagātnes problēmas. Šajā sakarā pārstrukturēšanas plāns nosaka, ka saņēmējs uzlabos savu kapitāla struktūru, likvidējot dubultās kredītsviras un palielinot garantētā pamatkapitāla apmēru. Tāpēc “ING” būs labākā situācijā, saskaroties ar, iespējams, nelabvēlīgu ekonomikas attīstību nākotnē un absorbēs negaidītus zaudējumus pat pēc Nīderlandes kapitāla atmaksas.
(126)
Alt-A portfelis ir identificēts kā galvenais iemesls, kādēļ valsts atbalsts nepieciešams atkārtoti. Tirgū pastāvošās bažas par iespējamiem norakstījumiem Alt-A portfelī ir bijis viens rekapitalizācijas pasākuma iemesliem, pirms tos sedza SVA pasākums. Šādas bažas tirgū ir izkliedētas ar SVA pasākumu. [..]. Šajā sakarā paredzētā “ING Direct US” atsavināšana, kas iesniegta restrukturizācijas plānā, atceļ galveno grūtību cēloni, kas izraisīja valsts iejaukšanos.
(127)
“ING” turpinās samazināt savu pakļautību augstāku riska aktīvu kategorijām un centīsies nepalielināt savu nekustamo īpašumu risku. “ING” arī pārdos citus riskantos uzņēmumus un aktīvus vai samazinās to risku.
(128)
Turklāt “ING” ir uzsākusi plašāku riska samazināšanas politiku un izmaksu samazināšanas programmu, kurā pievēršas arī grupas sarežģītības jautājumam, vispirms izveidojot banku jomas un apdrošināšanas nodaļas, lai vēlāk atsavinātu visu uzņēmējdarbības apdrošināšanas daļu. Plāns parāda, ka “ING Direct” īpaši pielāgos [apdomīgu] uzņēmējdarbības stratēģiju un atturēsies no [..] cenu vadības, kas ir uzsvērts ar cenu vadības aizliegumu, kā aprakstīts 53. un 84. apsvērumā.
(129)
Turklāt plāns parāda, ka “ING” ņem vērā krīzes pieredzi saskaņā ar Pārstrukturēšanas paziņojuma 11. punktu. Piemēram, plānā izskaidrots, ka “ING” ir paredzējusi būtiski mainīt savu atalgojuma politiku, lai banku vairāk orientētu uz ilgtermiņa sasniegumiem un līdz ar to nepieļautu atlīdzību par neveiksmi. [..].
(130)
Tādēļ tiek secināts, ka pārstrukturēšanas plāns spēj atjaunot bankas ilgtermiņa dzīvotspēju.
(131)
Turklāt pārstrukturēšanas plāns paredz atbilstošu pašu ieguldījumu pārstrukturēšanas izmaksās (Pārstrukturēšanu paziņojuma 3. sadaļa). Pārstrukturēšanas plāns parāda, ka “ING” nodrošina atbilstošu izmaksu sloga sadali saskaņā ar Pārstrukturēšanas paziņojumu, kas ir svarīgi, lai novērstu morālo kaitējumu.
(132)
Pirmkārt, Nīderlande ir apņēmusies pielāgot SVA pasākuma noteikumus atbilstoši prasībām, kas izvirzītas Samazinātas vērtības aktīvu paziņojumā.
(133)
Otrkārt, “ING” maksās piemērotu atlīdzību par kapitāla ieguldīšanu saskaņā ar tās Paziņojumu par finanšu iestāžu rekapitalizāciju pašreizējās finanšu krīzes apstākļos: atbalsta ierobežošana līdz nepieciešamajam minimumam un aizsardzības līdzekļi pret pārmērīgiem konkurences traucējumiem (41) (turpmāk tekstā - Rekapitalizācijas paziņojums). Šis vērtējums neskāra izmaiņas atmaksas termiņos, jo tie attiecas uz pirmstermiņa atmaksas prēmiju. Šī pirmstermiņa atmaksas prēmija ir rekapitalizācijas lēmuma grozījums. Tas ir akceptējams, jo Komisija atbalsta pirmstermiņa atmaksu. Šādu pirmstermiņa atmaksas stimulu pamatojums ir tāds, ka līdz ar pirmstermiņa atmaksu tiek novērsta ar valsts atbalstu bankai sniegto priekšrocību pašreizējā ietekme. Tā ir piemērota Komisijas lēmumos pēc Rekapitalizācijas paziņojuma, piemēram, “SNS” un “Aegon” (sal. 33. apsvērumu), un to būtu jāpiemēro šajā mutatis mutandis. Turklāt, ņemot vērā to, ka kapitāla ieguldīšana sniegs Nīderlandei 15 % IRR, atmaksas prēmijas samazinājums pats par sevi šķiet pamatots, jo šāds IRR ir atbilstoša atlīdzība Rekapitalizācijas paziņojuma nozīmē. Līdz ar to pirmstermiņa atmaksas prēmijas samazinājums ir uzskatāms par saderīgu pārstrukturēšanas atbalstu.
(134)
Treškārt, “ING” maksās piemērotu atlīdzību par tās garantijām attiecībā uz vidēja termiņa saistībām saskaņā ar Nīderlandes garantiju programmu, kas, savukārt, ir saskaņā ar Paziņojumu par valsts atbalsta noteikumu piemērošanas pasākumiem, kas veikti attiecībā uz finanšu iestādēm saistībā ar pašreizējo globālo finanšu krīzi (42).
(135)
Nīderlande ir arī uzņēmusies saistības par liela skaita “ING” globālās apdrošināšanas uzņēmumu, aktīvu pārvaldīšanas uzņēmumu un privāto banku filiāļu Šveicē un ārpus Eiropas plānotu atsavināšanu, kas veicina pārstrukturēšanas izmaksu segšanu. [..].
(136)
Turklāt pārstrukturēšanas plāns paredz, ka “ING” ieņems EUR 5 miljardu kapitālu, izmantojot akciju piedāvāšanu 2009. gadā, kā rezultātā mazināsies esošo akcionāru tiesības. To var uzskatīt par būtisku pašreizējo kapitāla nodrošinātāju pašu ieguldījumu.
(137)
Atbalsta ierobežojumu līdz nepieciešamajam minimumam nodrošina arī Nīderlandes saistības, ka saņēmējs nepievienos citas finanšu iestādes vispār vai citus uzņēmumus, ja tas palēninātu Nīderlandes ieguldītā kapitāla atmaksu. Tas nodrošina to, ka banka atturēsies no jebkādas pārņemšanas [..].
(138)
Iepriekš “ING” tomēr nav ievērojusi Komisijas politiku attiecībā uz 1. līmeņa un 2. līmeņa kapitāla instrumentiem, kā noteikts par Pārstrukturēšanu paziņojuma 26. punktā (43). Komisija tajā precizēja, ka pārstrukturēšanas kontekstā saņēmēju banku diskrecionāra zaudējumu kompensācija (piemēram, atbrīvojot rezerves vai samazinot pašu kapitālu), lai garantētu dividenžu izmaksāšanu un kuponus uz nenomaksāto subordinēto parādu, principā nav saderīga ar sloga sadales mērķi. Lai gan Komisija atzīst, ka “ING” bez oficiālas Komisijas atļaujas vairs neveiks darījumus ar 1. un 2. līmeņa kapitāla instrumentiem, ar darījumu 2009. gada 14. oktobrī šis princips tika pārkāpts, un tas būtu jākompensē ar papildu pasākumiem, kas mazinātu konkurences traucējumus.
(139)
Tāpat ir žēl, ka “ING” veica diskrecionārus kuponu maksājumus 2009. gadā bez pienācīga pamatojuma, lai gan 2008. gadā bija zaudējumi. Lai gan principā Komisija uzskata, ka kuponu aizliegums ir nepieciešams arī attiecībā uz “ING”, tā konstatē, ka šāds aizliegums vairs nebūtu nepieciešams šajā gadījumā, ja “ING” līdz 2010. gada 31. janvārim atmaksā EUR 5 miljardus. Tas ietvertu 2009. gada 8. un 15. decembra kuponu maksājumus. Valsts piešķirtā atbalsta būtiskas daļas pirmstermiņa atmaksa Nīderlandei novērš Komisijas pašreizējās bažas, ka šādi kuponu maksājumi kavē “ING” sasniegt ilgtermiņa dzīvotspēju bez valsts atbalsta. Ja banka var piesaistīt šādu ievērojamu kapitāla summu no tirgus un tai ir skaidra vidēja termiņa stratēģija, tā vairs nav jāierobežo izmantot savu kapitālu, ja un kad tas neapdraud pārstrukturēšanas plāna īstenošanu. Tas ir pierādīts pārstrukturēšanas plānā.
(140)
Pārstrukturēšanas plāns paredz arī pietiekamus strukturālos un uzvedības pasākumus, lai novērstu konkurences traucējumus. Pārstrukturēšanas paziņojumā izskaidrots, ka konkurences traucējumi var izveidoties, ja dažas bankas konkurē par savu produktu un pakalpojumu priekšrocībām, bet citas uzkrāj pārmērīgus riskus un/vai balstās uz neilgtspējīgas uzņēmējdarbības modeļiem. Valsts atbalsts paildzina šādus konkurences traucējumus, mākslīgi atbalstot saņēmēju klātbūtni tirgū. Šādā veidā tas var radīt morālu kaitējumu banku sistēmai un vājināt atbalsta nesaņēmēju stimulus konkurēt, ieguldīt un ieviest jauninājumus. Valsts atbalsts var arī kaitēt vienotajam tirgum, radot šķēršļus ienākšanai tirgū un mazinot stimulus pārrobežu darbībās.
(141)
Pārstrukturēšanas paziņojuma 31. punktā atzīmēts, ka, izvērtējot atbalsta apjomu un radītos traucējumus, Komisijai saistībā ar valsts atbalsta saņemšanu ir jāņem vērā gan absolūtā, gan relatīvā summa. Šajā sakarā “ING” ir saņēmusi ievērojamu atbalsta summu, kas veido 5 % no riska svērtajiem aktīviem, ja to izsaka “ING” bankas RWA. Šis līmenis ir krietni virs riskantā līmeņa 2 % no RWA (44). Turklāt “ING” ir ieguvusi ievērojamu garantiju summu, kādēļ tomēr nav nepieciešams veikt pasākumus, lai mazinātu konkurences traucējumus atbilstīgi Pārstrukturēšanas paziņojuma 31. punktam tāpēc, ka “ING” nebija finansējuma problēmu (kuras parasti palīdz pārvarēt ar garantijām), bet Nīderlande pamudināja “ING” ņemt garantijas, lai kreditētu reālo ekonomiku. Turklāt nešķiet, ka būtu kāds iemesls, kāpēc šajā posmā papildu garantiju dēļ, kas pārstrukturēšanas plānā paredzētas “WUH/Interadvies” atdalīšanai, būtu nepieciešami papildu pasākumi konkurences traucējumu mazināšanai. Tas pasākums pats par sevi ir paredzēts, lai palīdzētu novērst tirgus traucējumus, jo tā mērķis bija tikai ļaut atdalīt “WUH/Interadvies”.
(142)
Tādēļ tiek secināts, ka saņēmēja atbalsta apjoms ir liels. Līdz ar to ir nepieciešami nozīmīgi pasākumi, lai novērstu konkurences traucējumus. Risku mazinošie pasākumi ir jāpalielina saskaņā ar Pārstrukturēšanas paziņojuma 31. punktu sakarā ar nenozīmīgu sloga sadali, kas izriet no neatbilstības Komisijas politikai attiecībā uz 1. un 2. līmeņa kapitāla instrumentiem, kas noteikta Pārstrukturēšanas paziņojuma 26. punktā, kā sīkāk paskaidrots šā lēmuma 138. apsvērumā un turpmāk (45).
(143)
Komisija uzskata, ka “ING” ir veikusi nepieciešamos pasākumus, lai novērstu ļoti lielus konkurences traucējumus, jo pārstrukturēšanas plāns paredz vairākas atsavināšanas, kas samazinās saņēmēja klātbūtni tirgū. Šajā sakarā līdz 2013. gada beigām atbalsta saņēmējs samazinās savu bilanci par 45 %, salīdzinot ar bilanci uz 2008. gada 30. septembri. Šie pasākumi tikai ļoti nelielā daļā saistīti ar parādsaistību samazināšanu un galvenokārt skar visu “ING” apdrošināšanas un aktīvu pārvaldīšanas uzņēmumu atsavināšanu, kā arī bankas privātklientu pakalpojumu jomu Nīderlandē, privāto banku Šveicē un banku darbību citur ārpus Eiropas. Ierosinātās atsavināšanas mērogs ir piemērots, lai mazinātu konkurences traucējumus, ņemot vērā arī atbildību pastiprinošus apstākļus, kas minēti 138. un 139. apsvērumā.
(144)
Bez tam pārstrukturēšanas plāns arī veicina efektīvu konkurenci un kavē tirgus spēju un liek šķēršļus pārrobežu darbībām saskaņā ar Pārstrukturēšanas paziņojuma 32. apsvērumu, paredzot “ING” uzņēmējdarbības vienības atdalīšanu Nīderlandes privātklientu tirgū. Komisija ir noteikusi šādus tirgus nosacījumus tieši Nīderlandē, kur bankas privātklientu pakalpojumu tirgus ir ļoti koncentrēts un “ING” ir viena no vadošajām sabiedrībām, kas varētu saglabāt savu augsto tirgus daļu, izmantojot valsts atbalstu. “WUH/Interadvies” uzņēmējdarbība ir piemērota, jo tā ir atbilstoša, lai izveidotu dzīvotspējīgu darbību nākotnē, kas var konkurēt bankas privātklientu pakalpojumu uzņēmējdarbībā Nīderlandē.
(145)
Nīderlande uzskata, ka atdalīšanai vajadzētu vairot konkurenci šajā augstas koncentrācijas tirgū, jo tā veido prāvu tirgus daļu hipotekāro un patēriņa kredītu jomā un nelielu - uzkrājumu jomā. Turklāt uzņēmums būs pilntiesīgs banku jomas uzņēmums ar labi aprīkotiem saistītiem un atbalsta pakalpojumiem un pilntiesīgu interneta saskarni ar maksājumu sistēmu un to finansē “ING”. To, ka tam nav filiāļu tīkla, kas parasti ir būtisks banku darbības līdzeklis lielākajā daļā dalībvalstu, vismaz daļēji kompensēs interneta bankas pakalpojumi, kas arī ir svarīgs banku produktu izplatīšanas kanāls Nīderlandē. Depozītu pakalpojumus var pievienot “WUH/Interadvies”, izmantojot saņemto interneta bāzi. Turklāt, ņemot vērā nodrošināto zinātību un cilvēkresursus, jaunais uzņēmums spēs turpināt pašreizējās darbības attīstību un, iespējams, izveidos filiāles.
(146)
Turklāt Komisija atzīmē Nīderlandes iestāžu argumentu, kas minēts 56. apsvērumā, attiecībā uz relatīvi mazāku tekošā konta produktu nozīmi Nīderlandē citu bankas privātklientu produktu šķērspārdošanā. Šajā sakarā un, ja nav pretēju norāžu, Komisija atzīst, ka Nīderlandē tekošā konta produktiem var būt salīdzinoši mazāka nozīme citu bankas privātklientu pakalpojumu produktu šķērspārdošanā.
(147)
Visbeidzot, Komisija ņem vērā, ka “ING” ir izpildījusi vairākas saistības uzņēmuma dzīvotspējai, nodrošinot, piemēram, atdalāmā uzņēmuma pārvaldnieku un pārraudzības pilnvarnieku. Abiem ir jānodrošina, ka tiesības un citi (atdalāmā) uzņēmuma materiālie un nemateriālie aktīvi ir aizsargāti, aizstāvēti un saglabāti attiecībā uz “ING”. Arī noteiktais arbitrāžas mehānisms, kas prasa, lai jaunais uzņēmums saņemtu visu nepieciešamo tā dzīvotspējai, nodrošina “ING” saistību ievērošanu saskaņā ar šo lēmumu. Turklāt, “ING” nevērsīsies pie atdalītā uzņēmuma klientiem attiecībā uz produktiem, kas nodoti “WUH/Interadvies”, pat ja “ING” vēl ir pašreizējo klientu attiecības. Turklāt, “ING” nodrošinās finansējumu “WUH/Interadvies” par [..] pēc investīcijām, lai gan finansējuma apjoms šajā laikposmā pakāpeniski samazināsies. Turklāt Komisija [..] nodrošinās, ka uzņēmums tiek pārdots, izmantojot atsavināšanas pilnvarnieka [..] pakalpojumus. Visi šie elementi nodrošina, ka uzņēmums būs dzīvotspējīgs un tādējādi palielinās konkurenci Nīderlandes bankas privātklientu pakalpojumu tirgū. Tāpēc Komisija piekrīt, ka “WUH/Interadvies” atsavināšana var dot iespēju jaunam konkurentam attīstīt uzņēmējdarbību bankas privātklientu pakalpojumu tirgū Nīderlandē un var šajā tirgū ienest jaunu un konkurētspējīgu spēku.
(148)
Turklāt Nīderlande ir apņēmusies arī aizliegt uzņēmumu iegādi, kas neļauj “ING” pārņemt pievilcīgus uzņēmumus, kuri, iespējams, nonāks tirgū sakarā ar vispārēju finanšu uzņēmumu un visas nozares pārstrukturēšanu (46). Tas novērš nelikumsakarīgu “ING” izaugsmi un ļauj citiem uzņēmumiem, kas nav saņēmuši valsts atbalstu, iegādāties šādus uzņēmumus.
(149)
Turklāt Komisija uzskata, ka cenu vadības aizlieguma saistības ir saskaņā ar Pārstrukturēšanas paziņojuma prasībām, lai nodrošinātu, ka valsts atbalstu nevar izmantot, lai piedāvātu noteikumus, kurus nevar saskaņot ar konkurentiem, kuri nesaņem valsts atbalstu (44. apsvērums). Saskaņā ar Pārstrukturēšanas paziņojuma 32. punktu saistības attiecībā uz cenu vadību var nebūt nepieciešamas tirgos, kuros ir nodrošinātas būtiskas strukturālās saistības. Atkarībā no katra atsevišķa gadījuma īpatnībām aizliegumi var būt dažādu veidu un to mērķis ir panākt vispiemērotāko līdzsvaru starp konkrētu atbalsta izraisīto traucējumu novēršanu un konkurētspējīgiem tirgus nosacījumiem (47).
(150)
Nīderlande ir izvēlējusies paredzēt vispārēju cenu vadības aizliegumu “ING”, saskaņā ar kuru “ING” nepiedāvās izdevīgākas cenas nekā tās trīs konkurenti, kas piedāvā labākās cenas. Šīs saistības ir piemērotas, jo to mērķis ir visi tirgi, kuros banka ir labi izveidota un kuros tās tirgus daļa ir vismaz 5 % (48). Turklāt “ING” un Nīderlandes iestādes pieņēma cenu vadības aizlieguma saistības neatkarīgi no tirgus daļas attiecībā uz “ING Direct Europe”. Tas ir pamatoti sakarā ar Komisijas saņemto informāciju, kas liecina par agresīvu komercdarbību. Aizlieguma ietekme būtu tāda, ka [..] “ING” konkurēs, galvenokārt pamatojoties uz tās produktu un pakalpojumu kvalitāti. Tam vajadzētu mazināt bažas, kas šai sakarā paustas Komisijai adresētajā informācijā, kā norādīts iepriekš 6. apsvērumā.
(151)
Visbeidzot, Nīderlande apņemas, ka “ING” atturēsies no masu mārketinga, kas atsaucas uz rekapitalizācijas pasākumu kā priekšrocību konkurētspējas ziņā.
(152)
Tomēr saskaņā ar Rekapitalizācijas paziņojumu vairs nav iemesla uzstāt uz bilances pagaidu ierobežojumiem, kas noteikti Lēmumā N 528/08.
5.2.4. Pārraudzība
(153)
Pārstrukturēšanas plāns, ko iesniedza Nīderlande, būs pienācīgi jāīsteno. Lai nodrošinātu pienācīgu īstenošanu, Nīderlande divas reizes gadā iesniegs Komisijai pārraudzības ziņojumu. Turklāt pārstrukturēšanas plāns un saistības, ko nodrošina Nīderlande, paredz vairākus pilnvarniekus, kas palīdzēs Komisijai uzraudzīt pārstrukturēšanas plāna un dažādu tā noteikumu īstenošanu.
(154)
Ir ierasta prakse, ka Komisija ārkārtas apstākļu gadījumā ļauj dalībvalstīm pielāgot saistības (49). Tāpēc attiecīgā gadījumā, atbildot uz Nīderlandes pieprasījumu, kurā norādīts pamatots iemesls, Komisija izdarīs izmaiņas, ja tās būs pēc būtības pamatotas, vai nu, i) piešķirot Nīderlandes saistībās ar šo lēmumu paredzēto pasākumu termiņa pagarinājumu vai ii) noraidot, grozot vai aizstājot vienu vai vairākus no jebkuru saistību aspektiem, kuras Nīderlande uzņēmusies šajā lēmumā.
6. SECINĀJUMS
(155)
Tiek secināts, pirmkārt, ka pamatojoties uz grozījumiem, ko Nīderlande iesniedza 2009. gada 20. oktobrī, SVA pasākums ir saskaņā ar Samazinātas vērtības aktīvu paziņojumu un līdz ar to būtu atzīstams par saderīgu ar kopējo tirgu saskaņā ar Līguma 87. panta 3. punkta b) apakšpunktu.
(156)
Otrkārt, tiek secināts, ka pārstrukturēšanas pasākumi ļaus “ING” atjaunot tās ilgtermiņa dzīvotspēju, tie ir pietiekami attiecībā uz sloga sadali un atbilstoši un samērīgi, lai kompensētu atbalsta pasākumu konkurenci traucējošo ietekmi. Iesniegtais pārstrukturēšanas plāns atbilst Pārstrukturēšanas paziņojuma kritērijiem un tādēļ ir uzskatāms par saderīgu ar kopējo tirgu saskaņā ar Līguma 87. panta 3. punkta b) apakšpunktu. Tādēļ kapitāla ieguldīšanas pasākumus un garantijas, kas jau ir piešķirtas, saskaņā ar pārstrukturēšanas plānu var pagarināt. Tomēr bilances pagaidu ierobežojumi, kas noteikti ar Lēmumu N 528/08, ir jāatceļ.
(157)
Treškārt, tiek secināts, ka papildu atbalsta pasākumi, kas izklāstīti saistībā ar pārstrukturēšanas plānu, tas ir, izmaiņas noteikumos par 1. līmeņa pamatkapitāla vērtspapīru atpirkšanu no Nīderlandes un paredzētajās saistību garantijās, arī būtu jāatzīst par saderīgiem ar kopējo tirgu saskaņā ar Līguma 87. panta 3. punkta b) apakšpunktu, ņemot vērā pārstrukturēšanas plānā izklāstīto pasākumu dziļumu tirgus traucējumu novēršanai un to, ka atbalsts palīdz saņēmējam uzlabot dzīvotspēju. Tas attiecas arī uz atbalstu, kas izriet no mainītajiem nosacījumiem attiecībā uz Nīderlandes piešķirtā kapitāla atmaksu,
IR PIEŅĒMUSI ŠO LĒMUMU.
1. pants
Samazinātas vērtības aktīvu pasākums, ko nodrošina Nīderlande, tā sauktajam “ING”Alt-A portfelim uzskatāms par valsts atbalstu Līguma 87. panta 1. punkta nozīmē.
Atbalsts ir saderīgs ar kopējo tirgu, ievērojot saistības, kas izklāstītas I pielikumā.
2. pants
Pārstrukturēšanas atbalsts, ko Nīderlande nodrošina “ING”, uzskatāms par valsts atbalstu Līguma 87. panta 1. punkta nozīmē.
Atbalsts ir saderīgs ar kopējo tirgu, ievērojot saistības, kas izklāstītas II pielikumā.
Bilances palielināšanas pagaidu ierobežojums, kas izklāstīts Komisijas lēmumā (2008. gada 12. novembris) par rekapitalizācijas pasākumu “ING”, tiek atcelts.
3. pants
Šis lēmums ir adresēts Nīderlandes Karalistei.
Briselē, 2009. gada 18. novembrī

Labels: 2
19
4
18